MAHA 2022, persiapan hadapi banjir antara tumpuan Dewan Rakyat hari ini

KUALA LUMPUR, 2 Ogos- Persiapan penganjuran Pameran Pertanian, Hortikultur dan Agropelancongan Malaysia (MAHA) 2022 serta kesiapsiagaan kerajaan menghadapi banjir antara isu dijangka menjadi tumpuan pada persidangan Dewan Rakyat hari ini.Menurut Aturan Urusan Mesyuarat dalam laman rasmi Parlimen, soalan berkaitan MAHA itu akan diajukan Datuk Che Abdullah Mat Nawi (PAS-Tumpat) pada sesi Waktu Pertanyaan Menteri kepada Menteri Pertanian dan Industri Makanan.

Turut tersenarai dalam sesi itu, soalan Yeo Bee Yin (PH-Bakri) yang meminta Menteri Perusahaan Peladangan dan Komoditi menjelaskan langkah yang dilakukan kementerian bagi mengatasi cabaran industri perabot Malaysia pasca pandemik COVID-19.Abdul Latiff Abdul Rahman (PAS-Kuala Krai) pula minta Menteri Pengangkutan menyatakan status dan tindakan kementerian itu susulan penurunan taraf keselamatan Pihak Berkuasa Penerbangan Awam Malaysia (CAAM) dari Kategori 1 ke Kategori 2 oleh pihak Pentadbiran Penerbangan Persekutuan (FAA) pada November 2019 serta persediaan Malaysia mengekalkan kerusi Ahli Majlis Pertubuhan Penerbangan Awam Antarabangsa.Sementara itu, pada sesi soal jawab pula Ketua Pembangkang Datuk Seri Anwar Ibrahim (PH-Port Dickson) bertanyakan kepada Perdana Menteri berhubung kesiapsiagaan kerajaan dalam menghadapi bencana banjir menjelang musim tengkujuh tahun ini.Dalam sesi sama, Vivian Wong Shir Yee (PH-Sandakan) minta Menteri Kanan Kerja Raya menyatakan secara terperinci bilakah Pakej WP28, WP29 dan WP30 bagi Lebuh Raya Pan Borneo Sabah akan siap selain ingin tahu mengenai penyelenggaraan jalan persekutuan utama sedia ada dari Sandakan ke Telupid.Tamat sesi itu, persidangan Dewan Rakyat diteruskan dengan menyambung semula sesi perbahasan Rang Undang-Undang Kawalan Produk Tembakau dan Merokok 2022.Persidangan Dewan Rakyat kali ini yang bermula pada 18 Julai lepas berlangsung selama 12 hari hingga Khamis ini.- BERNAMA


Isu gajah liar, kerajaan negeri adakan perbincangan dengan Perhilitan - Saarani

IPOH, 2 Ogos - Kerajaan negeri akan mengadakan pertemuan dengan Jabatan Perlindungan Hidupan Liar dan Taman Negara (Perhilitan) negeri dalam masa terdekat berhubung isu gajah liar di negeri itu. Menteri Besar Perak, Datuk Seri Saarani Mohamad berkata pertemuan itu dibuat bagi mendapatkan pandangan untuk mencari jalan penyelesaian terbaik bagi menangani isu berkenaan.Menurutnya, pemindahan gajah-gajah liar itu ke tempat lain dilihat bukan sebagai penyelesain muktamad terhadap isu tersebut.

"Kita kena faham mereka berkongsi habitat. Dalam situasi ini Perhilitan sahaja yang mempunyai kuasa dan pakar. Saya akan panggil pengarah Perhilitan untuk dapatkan pandangan kepada kita apa penyelesaian terbaik."Suatu ketika dahulu, gajah ini banyak di tempat lain tetapi hantar ke situ. Jadi kawasan Temengor ada banyak gajah. Pindah gajah bukan penyelesaian muktamad, mungkin ada cara lain," katanya kepada pemberita ketika Program Saarani Bersama Bekas Askar di Kompleks Komuniti Taman Perpaduan, Hulu Kinta, di sini pada Isnin.Beliau berkata demikian sebagai mengulas laporan seorang penduduk di Kampung Katong, RPS Kemar, Gerik parah akibat diserang gajah liar pada Sabtu lalu.


KWP sasar sifar isi rumah miskin tegar menjelang akhir bulan ini - Shahidan

KUALA LUMPUR, 2 Ogos - Kementerian Wilayah Persekutuan (KWP) menyasarkan sifar isi rumah miskin tegar di Kuala Lumpur menjelang akhir bulan ini.Menterinya, Datuk Seri Dr. Shahidan Kassim berkata sasaran tersebut diharap akan dapat dicapai melalui pelbagai strategi yang telah dirancang dan dilaksanakan pelbagai pihak.Katanya, menurut data di Wilayah Persekutuan, kira-kira 2,338 orang telah dikategorikan sebagai miskin tegar di Kuala Lumpur manakala di Labuan, 453.

"Kita kena ada penyelarasan data disebabkan Baitulmal memberi bantuan diantara RM500 ke RM1000 sebulan, JKM RM500 sebulan dan DBKL beri bantuan penyelenggaraan RM221 dan sewa rumah RM126 dibayar oleh Baitulmal."Mereka tidak perlu bayar sewa, tidak perlu bayar penyelenggaraan dan hanya terima pendapatan sahaja. Jika pendapatan mereka sebulan RM1,200 itu adalah pendapatan bersih sementara yang lain mendapat bantuan Baitulmal, JKM dan DBKL sendiri," katanya ketika ditemui selepas menjadi tetamu rancangan Bicara Naratif terbitan RTM di Angkasapuri.Tambah Shahidan, data kemiskinan bandar sentiasa diperhalusi dan dipantau oleh jawatankuasa basmi miskin tegar dan miskin di peringkat Wilayah Persekutuan.


Pesawat ringan terhempas, seorang maut

IPOH, 1 Ogos - Seorang maut, manakala seorang lagi cedera selepas pesawat ringan dinaiki terhempas di tepi jalan raya berhampiran Sungai Rokam, Medan Gopeng, malam ini.Mangsa maut dikenali sebagai Fajim Juffa Mustafa Kamal, beralamat di Semenyih, Selangor manakala mangsa cedera disahkan Muhammad Din Fikri Zainal Abidin.Menurut Ketua Polis Perak, Datuk Mior Faridalathrash Wahid, kedua-dua mangsa merupakan jurulatih penerbangan di Sekolah Penerbangan BATS Aviation, Ipoh."Sebaik tiba di tempat kejadian, bomba cuba selamatkan mangsa dalam kejadian ini apabila mereka berjaya menyelamatkan, didapati seorang maut dan seorang lagi cedera. Mangsa meninggal dunia berusia 52 tahun, yang cedera berusia 62 tahun dibawa dengan ambulans pada 9.54 malam. Setakat itu sahaja maklumat yang kita dapat," katanya ketika ditemui di lokasi kejadian.Kedua-dua mangsa telah dihantar ke Hospital Raja Permaisuri Bainun (HRPB) Ipoh untuk tindakan lanjut.Sementara keluarga mangsa telah dimaklumkan mengenai insiden berkenaan dan punca kejadian masih dalam siasatan.

(Pesawat berwarna biru dan putih itu terjunam serta sebahagian pesawat mengalami kerosakan tular menerusi media sosial)

Sementara itu, Menteri Pengangkutan, Datuk Seri Wee Ka Siong menzahirkan rasa sedih dengan perkembangan terkini kejadian pesawat ringan yang terhempas di Ipoh itu dan mengucapkan takziah kepada keluarga mangsa.


MW Group lancar pemasangan pengecas EV jenama tempatan pertama di Malaysia

SHAH ALAM, 1 Ogos- Mobility Werk Group Sdn Bhd (MW Group) lancar pemasangan pengecas kenderaan elektrik (EV) jenama tempatan pertama di Malaysia.Pelancarannya itu bagi memenuhi permintaan yang semakin meningkat terhadap penyelesaian mobiliti generasi akan datang, selain mempamerkan komitmen ke arah merangsang ekosistem EV dalam negara.Menurut Exco Kanan Pelaburan, Perindustrian, Pembangunan Usahawan dan Koperasi negeri Melaka, Datuk Seri Ab Rauf Yusoh, jenama EV tempatan itu diyakini dapat memberi kualiti tinggi serta kos yang berpatutan bagi penggunanya."Syarikat ini secara khusus akan menumpukan perhatian daripada pembekalan bahan-bahan komponen di dalam pembekalan kepada syarikat-syarikat pengeluar kereta ternama di Malaysia dan secara khusus akan memberikan tumpuan bagi mempertingkatkan dan persediaan untuk menghadapi teknologi baharu 'future car' EV pada masa depan."Jadi saya melihat kemudahan ini untuk dapat memberikan industri sokongan kepada pelaburan baharu yang bakal masuk ke Melaka tidak lama lagi, kita doakan supaya Melaka menjadi tempat pertama pemasangan kereta elektrik," katanya.

Beliau ditemui media selepas melakukan lawatan kerja di Kilang MW Advantech Sendirian Berhad di Shah Alam.Sementera itu Pengerusi MW Group, Zulkifli Kasim memberitahu pihaknya akan mencari lebih banyak kerjasama strategik bagi merealisasikan penempatan alat ganti dan komponen EV.Pihaknya telah mengambil langkah strategik dan mampan untuk bekerjasama dengan rakan kongsi antarabangsa bagi memastikan infrastruktur EV lengkap di Malaysia.


Dewan Rakyat lulus dua Rang Undang-Undang berkaitan pertanian, tentera

KUALA LUMPUR, 1 Ogos- Rang Undang-Undang (RUU) Lembaga Pemasaran Pertanian Persekutuan (Pindaan) 2022 diluluskan Dewan Rakyat, selepas 16 Ahli Dewan berbahas.Timbalan Menteri Pertanian dan Industri Makanan, Datuk Seri Ahmad Hamzah dalam ucapan penggulungan berkata FAMA bersedia memperluas fungsi sebagai pengimport bekalan daging lembu dan ayam pada bila-bila masa diperlukan.Jelas beliau, FAMA sebagai agensi kerajaan yang melaksanakan fungsi pemasaran hasil pertanian yang dibenarkan oleh akta sedia ada."Peruntukan yang diperolehi digunakan untuk menjalankan perlbagai jenis perkhidmatan pemasaran meliputi pertamanya pembangunan pasaran; keduanya pembangunan infrastruktur, pemasaran dan kemudahan pemasaran; ketiganya pembangunan usahawan; keempat penyediaan produk ke pasaran dan kelima pembangunan regulasi pasaran."Fungsi dan had kuasa FAMA di bawah akta 141, FAMA telah diperbadankan pada tahun 1965 sebagai sebuah agensi kerajaan bagi menyelia, menyelaras, mengawal dan mempertingkatkan pemasaran pengeluaran pertanian di Malaysia termasuk mengimport dan mengeksport keluaran pertanian, memberikan kemudahan kredit untuk pemasaran serta melaksanakan apa-apa aktiviti yang berkaitan dengan pemasaran."Oleh yang demikian, fungsi FAMA tidak meliputi pengeluaran ataupun import bahan makanan, dan kawalan input tetapi kalau ada keperluan satu masa nanti, kalau FAMA diberi tanggungjawab untuk import ternakan ataupun karkas seperti ayam dan daging, kita akan fikir ke arah tersebut," katanya.

Pada ketika ini, FAMA menggunakan sebahagian peruntukan sedia ada sebagai modal pusingan bagi memenuhi keperluan negara antaranya dalam membekalkan daging lembu dan ayam.Turut diluluskan dalam sidang Dewan Rakyat adalah RUU Tabung Angkatan Tentera (Pindaan) 2022.Dalam hujah penggulungan, Timbalan Menteri Pertahanan, Datuk Seri Ikmal Hisham Abdul Aziz berkata pelaburan Lembaga Tabung Angkatan Tentera, LTAT dibuat berdasarkan proses penilaian keputusan jawatankuasa berperingkat yang turut melibatkan pelbagai pihak termasuk panel bebas.

(Datuk Seri Ikmal Hisham Abdul Aziz)

Semua anggota panel dipilih melalui pemilihan individu berkepakaran selain berintegriti dan telus."Jumlah aset yang diurus LTAT tidaklah besar, hanya sebanyak RM9.89 bilion, maknanya tidak sampai RM10 bilion jika dibandingkan dengan aset yang dikendalikan oleh KWSP iaitu hampir RM1 trilion, Lembaga Tabung Haji menguruskan hampir RM80 bilion, PNB RM350 bilion."Sebarang cadangan pelaburan dilakukan oleh LTAT akan melalui beberapa proses penilaian dan keputusan, tidak ada campur tangan dari segi politik. "Pihak LTAT telah merancang untuk melebarkan pelaburan di luar negara, terutamanya dalam pasaran awam atas keperluan dan tuntutan LTAT untuk mempelbagaikan aset pelaburan. Kepelbagaian ini perlu sebagai strategi mengurus risiko dan memastikan pendapatan dari pelaburan terus mampan."Melalui pindaan ini, penambahan anggota bebas panel pelaburan daripada dua kepada empat anggota akan mempelbagai komposisi panel pelaburan yang mempunyai kepakaran dan pengalaman seperti perniagaan, pelaburan, pengurusan risiko, perbankan, undang-undang atau kewangan. "Pindaan ini juga telah memperuntukkan ujian kesesuaian dan kelayakan untuk memastikan anggota bebas panel pelaburan adalah berintegriti dan telus. LTAT mempunyai jabatan audit dalaman, di mana laporan dilaporkan terus oleh jawatankuasa audit di peringkat Lembaga Pengarah LTAT," katanya.


Johor sasar RM20 juta menerusi FIJO 2022

JOHOR BAHRU, 1 Ogos- Kerajaan Johor menyasarkan jualan RM20 juta menerusi Festival Islam dan Halal Antarabangsa Johor (FIJO) 2022 bermula 29 September hingga 2 Oktober depan.  Festival empat hari di Persada Johor itu dijangka mengukuhkan keupayaan negeri sebagai peserta industri halal global.  Menurut Exco Belia, Sukan, Pembangunan Usahawan, Koperasi dan Sumber Manusia, Mohd Hairi Mad Shah, 150,000 pengunjung disasarkan hadir.  300 lot pempamer disediakan dengan 70% daripadanya sudah ditempah usahawan tempatan dan luar negara.Antaranya Indonesia, Thailand, Singapura, United Kingdom dan beberapa negara Timur Tengah.  "Sasaran jualan insya-Allah kalau 2019 dalam kajian yang saya dimaklumkan RM7 juta dan kalaulah saya boleh jangkakan pada tahun ini penyertaan dalam dan luar negara dengan penyertaan atau kunjungan, saya mengharapkan lebih RM20 juta untuk tempoh 4 hari ini," katanya.

Beliau berkata demikian selepas menyempurnakan pra-pelancaran FIJO 2022, di sini hari ini.  Peserta industri halal tempatan diharap memanfaatkan persekitaran pasaran halal yang pesat berkembang, seterusnya membantu kerajaan Johor mewujudkan lebih ramai komuniti usahawan halal.  Usaha ini akan merancakkan kegiatan ekonomi halal, selain menjadikan Johor peneraju hab halal terunggul dalam negara dan rantau ini.


Adik Ainul Mardhiah kritikal, ditempatkan di PICU

KUALA LUMPUR, 1 Ogos- Adik Ainul Mardhiah Ahmad Safiuddin yang pernah menghidap ketumbuhan dalam mulut iaitu ‘Germ Cell Tumor’, dilaporkan dalam keadaan agak kritikal. Berita itu disampaikan ibu kanak-kanak berkenaan, Nurul Erwani Zaidi menerusi akaun Instagram milik beliau. Dimaklumkan Ainul kini sedang dirawat di Unit Rawatan Rapi Kanak-kanak (PICU).Menurut Nurul Erwani, anaknya itu mula menunjukkan simptom muntah, cirit birit dan disebabkan keadaannya semakin lebih, kanak-kanak itu dibawa ke bahagian kecemasan sebuah hospital.Doktor mengesahkan Ainul terlalu penat akibat jangkitan kuman. Sementara itu, bapa Ainul, Ahmad Safiuddin menerusi laman Facebook memberitahu anaknya mendapat jangkitan kuman yang berkemungkinan beserta virus."Ainul mula menunjukkan tanda Jumaat lalu, itu pun hanya batuk biasa dan kemudian muntah serta cirit birit pada Sabtu. "Pada Ahad keadaannya yang masih belum pulih, kami bawa untuk pemeriksaan dan diminta Ainul segera dibawa ke hospital," tulisnya.

(Adik Ainul/Foto IG Nurul Erwani Zaidi)

Ahmad Safiuddin turut memohon doa orang ramai agar anaknya pulih seperti biasa."Doktor kata dalam tempoh tiga hari jangkitan kuman dia sangat kuat dan pantas."Sekarang ini kita hanya perlu tunggu dan doa. Mohon doakan Ainul berjaya lawan ye. "Ainul sekarang sedang tidur. Punca jangkitan kuman? Wallahualam. Sesungguhnya kami tak nampak kuman tu," tulisnya.


Harga maksimum minyak masak botol 5kg dijual RM34.70 bulan ini - Annuar Musa

KUALA LUMPUR, 1 Ogos - Minyak masak sawit dalam botol lima kilogram (5kg) akan dijual pada harga RM34.70 bulan ini bermula dari 8 Ogos.Pengerusi Pasukan Khas Jihad Tangani Inflasi, Tan Sri Annuar Musa berkata harga itu ditetapkan susulan pelaksanaan harga maksimum minyak berkenaan secara bulanan berdasarkan harga bagi satu tan metrik minyak sawit mentah (CPO) diumum oleh Lembaga Minyak Sawit Malaysia (MPOB), dengan harga RM4,063 bagi bulan Ogos.“MPO akan umumkan harga pada bulan yang sebelumnya dan harga itu akan menjadi penanda aras untuk menentukan harga 'retail' minyak sawit tulen yang dijual tanpa subsidi setelah MPOB mengistiharkan harga bulanan satu kaedah pengiraan telah ditentukan oleh KPDNHEP setelah berunding dengan pemain-pemain industri dan margin untung yang mencukupi ,” katanya.Annuar menyatakannya selepas mempengerusikan mesyuarat Pasukan Khas Jihad Tangani Inflasi di Bangunan Parlimen.

(Pengerusi Pasukan Khas Jihad Tangani Inflasi, Tan Sri Annuar Musa)

Sementara itu, mengenai inisiatif bagi mendengar pandangan mahasiswa jika ada yang terkesan sekiranya berlaku kenaikan harga barang atau inflasi, Annuar memaklumkan satu sesi pertemuan akan dilakukan.Ia melibatkan Menteri di Jabatan Perdana Menteri (Ekonomi) Datuk Seri Mustapa Mohamed bersama Majlis Perwakilan Pelajar di lebih 80 Insitusi Pengajian Tinggi Awam dan Swasta.Ujarnya, pertemuan bertujuan meneliti, menambah baik dan sebagai langkah proaktif untuk menilai tidak berlaku keadaan luar jangka yang menyumbang kepada inflasi dalam negara."Apa yang ingin kita lakukan adalah 'engagement' di kampus-kampus untuk membolehkan kita mendengar pandangan, untuk itu Datuk Seri Mustapa Mohamed akan turut dilibatkan dalam program tersebut," katanya.Dalam perkembangan berasingan, Annuar turut memaklumkan mahasiswa yang tidak mendapat Perantisiswa Keluarga Malaysia boleh membuat rayuan untuk diteliti semula.


Penemuan serpihan roket di Sarawak, MOSTI tubuh pasukan penyiasat

(Menteri MOSTI, Datuk Seri Dr Adham Baba)

KUALA LUMPUR, 1 Ogos- Kementerian Sains, Teknologi dan Inovasi (MOSTI) menggerakkan pasukan penyiasat susulan penemuan serpihan logam disyaki sebahagian komponen roket milik China ditemui di Miri, Sarawak.Selain MOSTI, pasukan itu terdiri daripada Bahagian Penguasa Angkasa, Agensi Angkasa Malaysia dan Lembaga Pelesenan Tenaga Atom.Hasil siasatan akan dilaporkan dalam masa terdekat.Jelas Menterinya, Datuk Seri Dr Adham Baba, jika terdapat sebarang kerosakan akibat insiden itu, negara boleh menuntut ganti rugi berdasarkan Akta Lembaga Angkasa Malaysia 2022."Kita boleh gunakan untuk memastikan bahawa sekiranya objek itu datangkan kerosakan kepada negara kita, kita boleh tuntut dengan negara asal. Ia satu serpihan yang besar tetapi sebenarnya di angkasa tetapi kesannya besar kerana dia bergesel dengan ruang angkasa kita, itu yang nampak cahaya," katanya.Setakat ini, polis telah mengarahkan dua keluarga yang tinggal berhampiran kawasan terbabit mengosongkan kediaman buat sementara waktu. Lokasi itu turut dipantau rapi untuk memastikan tiada insiden tidak diingini berlaku.

(Serpihan logam yang dijumpai oleh penduduk di Sepupok, Niah di Miri)


Hari Tanah Negara: Transformasi pentadbiran tanah secara digital diperkasa- Takiyuddin

PUTRAJAYA, 1 Ogos- Sambutan Hari Tanah Negara (HTN 2022) kembali diraikan bagi menghargai sumbangan warga pentadbiran tanah dalam memastikan perundangan dan pentadbiran tanah sentiasa relevan dan selari dengan arus perdana pembangunan negara.Peranan itu amat penting bagi mencapai Matlamat Pembangunan Mampan dan juga Wawasan Kemakmuran Bersama 2030.Selaras keperluan ekonomi semasa, kemajuan teknologi dan Revolusi Industri 4.0, maka usaha Jabatan Ketua Pengarah Tanah dan Galian ke arah automasi dan penggunaan teknologi tinggi dapat diperkasa.Tema sambutan HTN 2022 “Jajaran Pendigitalan Tanah Merentasi Sempadan” menggambarkan usaha komprehensif ke arah transformasi pentadbiran tanah secara digital setelah negara dilanda pandemik Covid-19.Menteri Tenaga dan Sumber Asli, Datuk Seri Takiyuddin Hassan berkata tema sambutan HTN 2022 iaitu “Jajaran Pendigitalan Tanah Merentasi Sempadan” menggambarkan usaha komprehensif ke arah transformasi pentadbiran tanah secara digital setelah negara dilanda pandemik COVID-19."Kajian dan cadangan sedang diteliti untuk melaksanakan perundangan tanah dalam kerangka elektronik dengan pengenalan kepada konsep 'private cloud', hak milik elektronik dan proses perserahan serta pendaftaran secara dalam talian melalui pindaan-pindaan yang dicadangkan dalam kanun tanah negara ini," katanya pada Majlis Perasmian HTN 2022 di Putrajaya.

Berlangsung sama, Persidangan Pentadbiran Tanah yang fokusnya bagi meningkatkan kefahaman berhubung kerangka asas pendigitalan, isu dan cabaran serta solusi terbaik yang boleh dilaksanakan.Tiga kertas kerja dibentang antaranya pendigitalan oleh pihak MAMPU serta pelaksanaan E-Tanah dan sesi plenari bagi ketersediaan pentadbir tanah mengorak langkah menerusi sistem elektronik.Tahun lalu, pencapaian membanggakan diperoleh menerusi empat pentadbiran tanah negeri yang mencapai prestasi seratus peratus pendaftaran pindah milik tanah dalam masa satu hari.Agensi itu ialah Pejabat Tanah dan Galian Negeri Kedah, Negeri Sembilan, Kuala Lumpur dan Pahang.Dalam pada itu, Kementerian Tenaga dan Sumber Asli komited melaksanakan jajaran pendigitalan tanah merentasi sempadan menerusi Sistem e-Tanah.Timbalan Menteri Tenaga dan Sumber Asli, Datuk Ali Biju berkata, sistem pentadbiran tanah elektronik bersepadu dan komprehensif itu memudahkan masyarakat berurusan dengan pentadbiran tanah."Sebenarnya sistem ini diguna pakai supaya memudahkan pengguna untuk mereka membuat transaksi tanah ini daripada satu tempat ke satu tempat secara 'online' ataupun secara digital. Ini boleh memudahkan pengguna sebab prosesnya cepat dan dia tidak membebankan rakyat yang menggunakan sistem ini," katanya.

(Timbalan Menteri Tenaga dan Sumber Asli, Datuk Ali Biju)


Pencalonan ASA 2022 dibuka

KUALA LUMPUR, 1 Ogos- Pencalonan Anugerah Seri Angkasa 2022 (ASA 2022) dibuka bermula hari ini hingga 31 Ogos depan.Timbalan Menteri Komunikasi dan Multemdia, Datuk Zahidi Zainul Abidin berkata penganjuran ASA 2022 adalah pengiktirafan pihak kerajaan kepada pengamal penyiaran.Ia khususnya kepada krew penerbitan dan siaran, penerbit, juruhebah, penyampai dan kru teknikal.

(Zahidi pada sidang media pencalonan ASA 2022 di Wisma Radio, Angkasapuri)

Sebanyak 72 kategori bakal dipertandingkan, termasuk 43 kategori televisyen, 22 kategori radio, satu anugerah khas juri dan satu tokoh ASA. Lima kategori media baharu turut diperkenalkan."Buat julung kalinya ASA 2022 memperkenalkan lima kategori media baharu iaitu drama pendek menerusi youtube rasmi terbaik, sketsa pendek menerusi youtube rasmi terbaik."Selain video klip hiburan menerusi youtube rasmi terbaik, pesanan khidmat masyarakat menerusi youtube rasmi terbaik dan drama bersiri menerusi youtube rasmi terbaik," katanya.Beliau menyatakan demikian pada sidang media pencalonan ASA 2022 di Wisma Radio, Angkasapuri, di sini.Stesen penyiaran kerajaan dan swasta dijemput untuk mengemukakan pencalonan secara rasmi menerusi www.anugerahseriangkasa.gov.my


Jenazah Abdul Khalid selamat dikebumikan di Makam Diraja Shah Alam

SHAH ALAM, 1 Ogos- Jenazah bekas Menteri Besar Selangor, Allahyarham Tan Sri Abdul Khalid Ibrahim selamat dikebumikan di Makam Diraja Shah Alam, kira-kira pukul 2.30 petang tadi. Sultan Selangor, Sultan Sharafuddin Idris Shah berkenan berangkat ke makam berkenaan bagi memberi penghormatan terakhir. Jenazah Allahyarham sebelum itu disolatkan di Masjid Sultan Salahuddin Abdul Aziz Shah selepas solat zohor. Turut hadir Menteri Kanan Perdagangan Antarabangsa dan Industri, Datuk Seri Mohamed Azmin Ali; Menteri Besar Selangor, Datuk Seri Amirudin Shari serta beberapa Ahli Dewan Undangan Negeri dan Ahli Parlimen Selangor.Allahyarham Abdul Khalid meninggalkan isteri, Puan Sri Salbiah Tunut, empat anak dan dua cucu.

(Jenazah Allahyarham Tan Sri Abdul Khalid Ibrahim selamat dikebumikan di Makam Diraja Shah Alam)

Berita berkaitanAbdul Khalid Ibrahim meninggal duniaDUN Selangor bertafakur hormati pemergian Tan Sri Abdul Khalid


Pulihkan Tasik Chini, kerajaan negeri perlu bertindak lebih agresif- Tengku Hassanal

(Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah)

PEKAN, 1 Ogos- Kerajaan negeri Pahang perlu bertindak lebih agresif bagi memastikan Tasik Chini dapat segera dipulihkan.Pemangku Raja Pahang, Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah bertitah tujuannya bagi memastikan fungsi semula jadi Tasik Chini sebagai biosfera kekal lestari dan memanfaatkan penduduk sekitar.Tengku Hassanal turut menyokong langkah kerajaan negeri melaksanakan moratorium di kawasan tasik berkenaan."Justeru, saya bertitah, pajakan lombong yang telah tamat tempoh hendaklah ditamatkan dan kawasan tersebut perlu dihijaukan semula dalam masa yang terdekat," titah baginda.Tambah baginda, usaha pemulihan Tasik Chini menuntut kerjasama semua pihak termasuk pelombong dan pelesen, bukan kerajaan negeri semata-mata, selain penguatkuasaan yang juga perlu diperketatkan.Baginda bertitah demikian ketika Istiadat Pengurniaan Darjah-Darjah Kebesaran Dan Pingat-Pingat Negeri Pahang kepada 99 individu di Balirung Seri, Istana Abu Bakar, Pekan.Ia sempena memuliakan Ulang Tahun Hari Keputeraan Sultan Pahang, Sultan Abdullah Ri'ayatuddin Al-Mustafa Billah Shah Yang Ke-63.

(Istiadat Pengurniaan Darjah-Darjah Kebesaran Dan Pingat-Pingat Negeri Pahang di Balirung Seri, Istana Abu Bakar, Pekan)

Mendahului senarai penerima, adalah Ketua Setiausaha Kementerian Perdagangan Antarabangsa dan Industri, Datuk Lokman Hakim Ali.Beliau antara sembilan individu dikurnia darjah Sri Sultan Ahmad Shah Pahang (SSAP), membawa gelaran Dato’ Seri.  Pengurniaan Darjah Sri Indera Mahkota Pahang (SIMP) membawa gelaran Dato’ Indera pula membabitkan empat penerima termasuk Pengerusi Jemaah Tertinggi Badan Kebajikan Keluarga Angkatan Tentera (BAKAT) , Puan Seri Maslina Ismail. Selain itu, seramai 13 penerima lain, dikurnia Darjah Sultan Ahmad Shah Pahang (DSAP) membawa gelaran Dato'.Sementara itu, penyanyi era 80-an, Francisca Peter dan Siti Fairuz bersama 24 individu lain, dikurnia Darjah Indera Mahkota Pahang (DIMP), membawa gelaran Dato’. Darjah Setia Ahmad Shah Pahang (SAP) pula dikurnia kepada dua penerima, darjah Setia Mahkota Pahang (SMP) kepada enam penerima, darjah Ahli Ahmad Shah Pahang (AAP) kepada empat penerima dan darjah Ahli Mahkota Pahang (AMP) kepada 10 penerima.  Pingat turut dikurnia kepada lapan penerima Pingat Khidmat Cemerlang (PKC), 10 penerima Pingat Kelakuan Terpuji (PKT) dan 9 penerima Pingat Jasa Kebaktian (PJK).


DUN Selangor bertafakur hormati pemergian Tan Sri Abdul Khalid

SHAH ALAM, 1 Ogos- Dewan Undangan Negeri Selangor bertafakur selama seminit bagi menghormati pemergian Tan Sri Abdul Khalid Ibrahim yang meninggal dunia, malam tadi.Menteri Besar Selangor, Dato Seri Amirudin Shari mewakili semua wakil rakyat mengucapkan takziah kepada keluarga Allahyarham dan mengusulkan sidang dewan negeri ditangguhkan sehingga pukul 2.30 petang.Menurut Amirudin, ia bagi memberi ruang bagi menziarahi Allahyarham di Masjid Negeri Shah Alam dan menghadiri pengebumian di Makam Di Raja Shah Alam."Sebagai menghargai jasa beliau yang telah ditumpahkan di dalam dewan negeri ini dan negeri Selangor selama dua penggal dan menjadi Menteri Besar Selangor dengan menyelaraskan beberapa program yang telah memberi impak kepada rakyat daripada dulu hingga kini."Antaranya penyusunan dan pembentukan merakyatkan ekonomi yang sekarang dikenali sebagai Iltizam Selangor Penyayang, pembentukan serta idea untuk membangunkan pesisir kawasan sungai Klang dan juga pembentukan serta pengukuhan MDI sebagai sebuah institusi yang berdaya saing. "Saya dengan ini memohon sebagai mana mengikut peraturan 26 (C) dan peraturan tetap Dewan Negeri Selangor hendaklah ditangguhkan sehingga jam 2.30 petang bagi memberikan peluang kepada majlis pengkebumian Allahyarham Abdul Khalid dan memberi peluang kepada ahli-ahli dewan khususnya untuk melakukan ziarah kematian tersebut," katanya.

(Amirudin Shari (kanan) bersama Ahli Dewan Negeri bertafakur dan memberi penghormatan terakhir kepada bekas Ahli Parlimen Bandar Tun Razak Tan Sri Abdul Khalid Ibrahim yang meninggal dunia, malam tadi/BERNAMA)

Allahyarham Abdul Khalid meninggal dunia pukul 11.08 malam tadi di Hospital Cardiac Vascular Sentral, Kuala Lumpur akibat jangkitan pada injap jantung.Atas titah dan limpah kurnia Sultan Selangor, Sultan Sharafuddin Idris Shah Alhaj, jenazah disemadikan di Makam Diraja Shah Alam, Seksyen 5, Shah Alam.


Jelajah Aspirasi Keluarga Malaysia ke Sarawak

KUALA LUMPUR, 1 Ogos- Program Jelajah Aspirasi Keluarga Malaysia (JAKM), wadah penyatuan rakyat pelbagai lapisan dalam konteks yang lebih kukuh, kompleks dan menyeluruh.Aspirasi lebih penting, dapat merapatkan jurang di antara rakyat dengan kerajaan sebagai satu entiti yang saling mendokong dan bersama membangunkan negara sebagai satu keluarga besar dan harmoni.Selepas Kelantan, JAKM bakal diadakan di negeri Sarawak selama 3 hari bermula 5 hingga 7 Ogos ini.Lokasinya di Dataran Perayaan, Petrajaya, Kuching bermula 9.00 pagi hingga 9.00 malam.

(JAKM wadah penyatuan rakyat pelbagai lapisan dalam konteks yang lebih kukuh, kompleks dan menyeluruh)

Buat julung kalinya, Planetarium Bergerak dibawakan oleh Kementerian Sains, Teknologi dan Inovasi (MOSTI); selain gerai pameran, IKS, program padanan perniagaan, bual bicara, konsert, Kenduri Rakyat serta program berbentuk kerohanian.Menurut Menteri Kanan Kerja Raya, Datuk Seri Fadillah Yusof pengisian program tidak ketinggalan menggabungkan citra budaya masyarakat Sarawak, khususnya persembahan masakan dan seni tradisi rakyat tempatan."Tetapi yang lebih utama nak membawa semua Keluarga Malaysia khususnya rakyat Sarawak untuk merasai apa yang sebenarnya dimaksudkan dengan Keluarga Malaysia ini. "Bukan sahaja nak pertontonkan kejayaan kementerian dan agensi tetapi lebih untuk membawa kita supaya menjadi satu keluarga yang bersatu hati dapat hidup dalam keadaan aman dan harmoni apatah lagi Sarawak dikenali sebagai sebuah negeri yang begitu harmoni sekali, pelbagai bangsa, budaya boleh duduk bersama. Jadi, inilah yang patut kita ketengahkan."Dengan penglibatan semua lapisan masyarakat tidak kira apa latar belakang, inilah sebenarnya nak membawa kita bersama dalam apa sahaja yang kita laksanakan. Kalau ini dapat kita laksanakan secara bersama, barulah agenda pembangunan itu akan dapat kita bangunkan dengan sebaik mungkin," katanya.Beliau ditemui selepas menjadi tetamu program terbitan RTM di Angkasapuri.JAKM Sarawak dijadual dirasmikan 7 Ogos ini oleh Perdana Menteri, Datuk Seri Ismail Sabri Yaakob.


Kes dera budak autisme, polis tunggu laporan perubatan

JOHOR BAHRU, 1 Ogos- Polis sedang menunggu laporan pakar perubatan, sebelum meneruskan siasatan berhubung kes ahli pusat terapi dipercayai mendera seorang kanak–kanak lelaki autisme, berumur enam tahun, di Skudai sejak awal tahun ini.  Ketua Polis Johor, Datuk Kamarul Zaman Mamat berkata laporan pakar diperlukan bagi mengenal pasti punca kesan lebam di beberapa anggota badan kanak-kanak tersebut.  Polis telah merakam percakapan doktor pakar, selain mengambil keterangan ahli keluarga serta ahli pusat terapi terbabit. Hospital juga mengesahkan kanak-kanak tersebut autistik.  "Kita telah memberi arahan kepada ketua polis daerah jika ada apa-apa, ada kesilapan berlaku sila buat, untuk ambiltindakan segera, membuat tangkapan dan sebagainya untuk memastikan siasatan dibuat."Kerana siasatan kita buat bergantung pada laporan-laporan pakar, mungkin itulah sebab kita memerlukan masa, sedikit masa, untuk mendapatkan laporan tersebut," katanya.

Beliau menyatakan demikian dalam satu sidang media, di sini hari ini. Media sebelum ini melaporkan seorang ibu mendakwa anak istimewanya menjadi mangsa dera di sebuah pusat terapi berbayar di Skudai.


Langkah mansuh AP berjaya menstabilkan bekalan ayam - MAFI

KUALA LUMPUR, 1 Ogos- Langkah memansuhkan permit import (AP), membenarkan import dan larangan eskport ayam dilihat berkesan dan berjaya menstabilkan masalah bekalan ayam.

Menteri Pertanian dan Industri Makanan, Datuk Seri Dr Ronald Kiandee berkata, ia antara beberapa langkah yang diambil pihak kementerian dalam menstabilkan bekalan termasuk membenarkan pihak swasta juga Pertubuhan Peladang Kebangsaan (NAFAS) terlibat dalam industri bekalan ayam.

(Menteri Pertanian dan Industri Makanan, Datuk Seri Dr Ronald Kiandee)

"Pada ketika ini, kita berhadapan dengan sedikit lambakan ayam... yang menjadikan harga ayam di pasaran sekarang lebih rendah dari harga ayam sekatan yang ditentukan oleh kerajaan.  Penglibatan NAFAS seperti yang disebutkan tadi merupakan antara langkah yang diambil oleh kerajaan bagi menambah baik industri bekalan ayam di negara kita," katanya.Tambah beliau lagi, kerajaan mengalakkan penglibatan pihak swasta dalam industri pengeluaran makanan termasuk bekalan ayam bagi mengurangkan kebergantungan import negara. Langkah itu juga termaktub bawah Dasar Agromakanan Negara 2.0. Datuk Seri Dr. Ronald menjawab pertanyaan ahli parlimen Permatang Pauh, Nurul Izzah Anwar.

Untuk rekod, industri bekalan ayam negara yang telah wujud sejak 30 tahun lalu, ketika ini berada dalam keadaan stabil kerana mampu mengeluarkan 106% daripada keperluan 'Self Sufficiency Level" (SSL) ayam.

"Malaysia berada dalam kapasiti mampu untuk mengeksport ayam ke luar negara," jelasnya.


Projek pembinaan empangan hidroelektrik Nenggiri di Gua Musang akan diteruskan

KUALA LUMPUR, 1 Ogos - Kementerian Tenaga dan Sumber Asli (KeTSA) akan meneruskan projek pembinaan empangan hidroelektrik Nenggiri di Gua Musang, Kelantan. Projek ini mampu membantu Kerajaan Negeri Kelantan dalam mengurangkan kesan fenomena banjir besar dan mengatasi isu perbekalan air bersih, selain membuka peluang pekerjaan kepada rakyat tempatan.

(Menteri Tenaga dan Sumber Asli Datuk Seri Takiyuddin Hassan)

Bagi memastikan pembinaan empangan tidak menjejaskan kehidupan masyarakat Orang Asli di kawasan sekitar, pelbagai langkah kawalan telah diambil antaranya dengan mengadakan  beberapa siri perbincangan dengan komuniti orang asli serta menjaga flora dan fauna di tiga buah perkampungan Orang Asli iaitu Kampung Kuala Wias, Pos Pulat dan Pos Tohoi yang  mempunyai penduduk seramai 1,115 orang.  Projek yang dibiayai dan dilaksanakan sepenuhnya oleh Anak syarikat Tenaga Nasional Berhad (TNB) iaitu Power Generation SDN BHD telah dimulakan semula sejak 1 Mac lalu dan dijangka siap dan beroperasi pada 1 Jun 2027.  "Bagi memaksimumkan manfaat projek ini dan menjaga kepentingan masyarakat perkampungan yang terlibat dan Orang Asli di kawasan berkenaan, sejak tahun 2014 lagi, TNB telah melaksanakan pelbagai program dan tanggungjawab sosial bersama komuniti-komuniti Orang Asli di sekitar tapak cadangan projek pada tahun 2018, menunjukkan tahap penerimaan projek oleh penduduk di ketiga-tiga perkampungan meningkat."Ini mencerminkan masyarakat terlibat telah memahami dengan jelas pembangunan yang akan berlaku di kawasan mereka dan manfaat yang akan diperolehi," katanya semasa menjawab soalan wakil Cameron Highlands Datuk Ramli Datuk Mohd Nor di Parlimen.


416,236 penerima bantuan lima skim utama JKM sudah terima manfaat

KUALA LUMPUR, 1 Ogos- Seramai 416,236 penerima bantuan bagi lima skim utama Jabatan Kebajikan Masyarakat (JKM) yang telah dinaikkan kadarnya pada tahun lalu, sudah menerima manfaat daripada inisiatif itu.

Menurut Timbalan Menteri Pembangunan Wanita Keluarga dan Masyarakat, Datuk Siti Zailah Mohd Yusoff, pada tahun 2021, kerajaan telah mengkaji semula kadar bantuan kewangan JKM dan meluluskan kenaikan kadar bagi lima skim utama itu. "Pada tahun 2021, Kerajaan telah mengkaji semula kadar bantuan kewangan JKM dan meluluskan kenaikan kadar bagi lima (5) skim utama iaitu Bantuan Kanak-Kanak (BKK), Bantuan Penjagaan OKU/Pesakit Kronik Terlantar (BPT), Bantuan OKU Tidak Berupaya Bekerja (BTB), Elaun Pekerja OKU (EPOKU) dan Bantuan Warga Emas (BWE)," katanya.

(Timbalan Menteri KPWKM Datuk Siti Zailah Mohd Yusoff)

Tambahnya lagi, Bantuan Kanak-Kanak (BKK) dinaikkan daripada RM100 kepada RM150 bagi seorang kanak-kanak, Bantuan Penjagaan OKU atau Pesakit Kronik Terlantar (BPT) dinaikkan daripada 350 kepada maksimum RM500 dan Bantuan OKU Tidak Berupaya Bekerja (BTB) dinaikkan daripada RM250 kepada RM300. Selain itu, Elaun Pekerja OKU (EPOKU) dinaikkan daripada RM400 kepada RM450 dan Bantuan Warga Emas (BWE) dinaikkan daripada RM350 kepada RM500.  Siti Zailah menjawab pertanyaan ahli parlimen Jempol, Datuk Seri Mohd Salim Sharif.


K-KOMM dan Pos Malaysia sedia melaksanakan Pos Mini di kawasan pedalaman

KUALA LUMPUR, 1 Ogos - Kementerian Komunikasi dan Multimedia serta Pos Malaysia bersedia untuk mempertimbangkan pelaksanaan perkhidmatan Pos Mini yang didapati lebih sesuai untuk beroperasi di kawasan berpenduduk kurang padat seperti di Daerah Julau dan Pakan. Namun, Pos Malaysia sentiasa berusaha untuk menambah baik akses dan kemudahan perkhidmatan pos di seluruh Malaysia melalui pelbagai rangkaian atau touchpoints seperti pejabat pos, pejabat pos bergerak, Pos Mini dan ejen pos.

(Timbalan Menteri Komunikasi dan Multimedia Datuk Zahidi Zainul Abidin)

"Berdasarkan kepada jumlah penduduk di daerah Julau dan Pakan iaitu sekitar 34,000 orang, terdapat sebuah pejabat pos di Julau manakala pejabat-pejabat pos berdekatan lain yang boleh diakses oleh penduduk tempatan adalah seperti Pejabat Pos Sarikei, Pejabat Pos Bintangor danPejabat Pos Kanowit. "Selain itu, sebuah pejabat pos bergerak iaitu Pos-on-Wheels Sibu beroperasi di daerah Pakan yang memberi perkhidmatan kepada beberapa kawasan seperti Sg. Sadit, Pakan, Tulai, Rantau Panjang dan Masjid Hijrah," katanya.Tambahnya lagi, Pos Mini dikendalikan oleh pengusaha bebas dan dapat membuka peluang perniagaan kepada penduduk tempatan yang berminat dan menepati ciri-ciri kelayakan.  Ledakan sektor eDagang buat masa ini juga membuka potensi pendapatan kepada pengusaha Pos Mini melalui penjualan perkhidmatan yang berkaitan. Datuk Zahidi menjawab pertanyaan ahli parlimen Julau, Larry Soon @ Larry Sng Wei Shien.


Zulkifeli dilantik Pengerusi Lembaga Pengarah Cybersecurity Malaysia

KUALA LUMPUR, 1 Ogos- Bekas Panglima Angkatan Tentera Malaysia Jen (B) Tan Sri Zulkifeli Mohd Zin dilantik sebagai Pengerusi Lembaga Pengarah CyberSecurity Malaysia yang baharu berkuat kuasa 1 Julai lepas.Menteri Komunikasi dan Multimedia Tan Sri Annuar Musa berkata pelantikan Zulkifeli itu bagi menggantikan Jen (B) Tan Sri Mohd Azumi Mohamad yang bersara pada 30 Jun lepas.“Beliau mempunyai pengalaman lebih dari 44 tahun dalam bidang perkhidmatan pertahanan dan ketenteraan serta menggalas pelbagai jawatan penting dalam Angkatan Tentera Malaysia,” katanya dalam kenyataan hari ini.Annuar berkata beliau yakin, melalui pengalaman yang luas serta kepakaran dalam pelbagai portfolio, pelantikan Zulkifeli ke jawatan itu tepat pada masanya dan selaras dengan hala tuju negara yang sedang melakar perjalanan ke arah pendigitalan bagi mencapai status ekonomi digital dan berdaya saing.“Semoga pelantikan ini akan terus memacu CyberSecurity Malaysia ke tahap yang lebih cemerlang,” katanya.Zulkifeli pernah memegang jawatan sebagai Panglima Tentera Darat ke-23 pada 21 Mei 2010 seterusnya dilantik sebagai Panglima Angkatan Tentera Malaysia ke-18 pada 15 Jun 2011 sebelum bersara pada 14 Jun 2017.

Menteri Komunikasi dan Multimedia, Tan Sri Annuar Musa

Annuar berkata sumbangan beliau yang begitu signifikan dalam bidang keselamatan telah mendapat pengiktirafan apabila dilantik sebagai Ketua Pengarah Majlis Keselamatan Negara (MKN) pertama pada Ogos 2016 hingga Jun 2018.Katanya Zulkifeli juga merupakan pemacu utama pelaksanaan Dasar Keselamatan Negara 2017, penggubalan Akta Majlis Keselamatan Negara 2016 serta terlibat sepenuhnya dalam pembentukan Agensi Keselamatan Siber Nasional (NASCA).


Wan Zahidi mulakan tugas sebagai Mutfi Perak, ingin teruskan legasi Allahyarham Harussani

IPOH, 1 Ogos- Mufti Perak yang baharu Datuk Wan Zahidi Wan Teh berhasrat untuk meneruskan legasi bekas mufti Allahyarham Tan Sri Dr Harussani Zakaria dalam mempertahankan kesucian agama Islam di negeri ini.Wan Zahidi, 80, yang tiba pada kira-kira pukul 8.30 pagi di Jabatan Agama Islam Perak di sini bagi memulakan tugas hari pertamanya berkata beliau bersyukur dan terharu apabila menerima Watikah Pelantikan dari Sultan Perak Sultan Nazrin Shah bagi jawatan tersebut, Sabtu lepas.“Alhamdulillah, syukur ke hadrat Ilahi kerana diberi peluang untuk pulang semula ke negeri ini dan berkhidmat dalam mengembangkan syiar Islam dan menangani segala isu melibatkan agama Islam.“Saya dan arwah (Harussani) merupakan sahabat lama sejak beliau dilantik menjadi mufti. Kami sering berjumpa di program ceramah dan berasa sangat terharu untuk meneruskan legasi beliau. Saya ingin mengikuti langkahnya,” katanya ketika ditemui pemberita di pejabatnya di sini hari ini.Beliau yang berasal dari Gerik, merupakan seorang tokoh pemikir Islam yang memberikan sumbangan besar kepada dunia akademik, penyelidikan, pendidikan serta pembangunan modal insan.

Wan Zahidi pernah menjawat pelbagai jawatan penting seperti Pakar Perunding Yayasan Dakwah Islamiah, Rektor Kolej Islam Darul Ridzuan, Mufti Wilayah Persekutuan dan Felo Kehormat Kanan Universiti Islam Malaysia.Pada 30 Mei 2021, Harussani, 82, yang dilantik sebagai Mufti Perak sejak 1985 meninggal dunia di Hospital Raja Permaisuri Bainun di sini semasa mendapatkan rawatan kerana jangkitan COVID-19.


RM3 juta diperuntukkan bagi Program Pemberiaan Kit Kebersihan Asas Wanita (Kit SERI)

(LPPKN terus komited dalam menangani isu kemiskinan haid terutama bagi komuniti Orang Asli)

KUALA LUMPUR, 1 Ogos - Kementerian Pembangunan Wanita, Keluarga dan Masyarakat (KPWKM) melalui Lembaga Penduduk dan Pembangunan Keluarga Negara (LPPKN) terus komited  dalam menangani isu kemiskinan haid terutama bagi komuniti Orang Asli.  Setakat ini sejumlah 800 remaja orang asli telah mendapat manfaat daripada Program Pemberiaan Kit Kebersihan Asas Wanita yang dikenali sebagai 'Kit SERI' kepada remaja perempuan di kawasan luar bandar, pedalaman dan komuniti Orang Asli.

(Timbalan Menteri Timbalan Menteri KPWKM Datuk Siti Zailah Mohd Yusoff)

Timbalan Menteri Timbalan Menteri KPWKM Datuk Siti Zailah Mohd Yusoff berkata, Sebanyak RM 3 juta telah diperuntukkan KPWKM melalui LPPKN dalam melaksanakan program tersebut  Ini merupakan salah satu inisiatif kementeriannya, bagi mengatasi isu kemiskinan haid seperti yang dibentangkan dalam Bajet 2022.  'Kit SERI' meliputi tuala wanita pakai buang, tuala guna semula serta program pendidikan 'seri' yang meliputi aspek pengurusan haid yang betul.  Tambahnya, bagi fasa satu penyaluran kit tersebut, ia telah pun selesai diagihkan kepada 130,000 remaja terpilih untuk bekalan empat bulan pada 30 Jun lalu.  Manakala fasa kedua pula akan diagihkan dalam tempoh lapan bulan berikutnya. "LPPKN juga telah mengambil inisiatif melaksanakan pemberian 'Kit SERI' tuala wanita guna semula kepada pengguna jangka panjang kepada remaja komuniti bermula bulan Julai 2022, inisiatif ini telah dimanfaatkan kepada 3,000 remaja perempuan termasuk kawasan luar bandar termasuk orang asli di seluruh negara," katanya ketika menjawab soalan wakil Sibuti Tuan Lukanisman Awang Sauni di Parlimen.


Kerajaan tidak berhasrat wujudkan gelembung pelancongan dengan negara luar

KUALA LUMPUR, 1 Ogos- Kerajaan tidak berhasrat untuk meneruskan rundingan bagi mewujudkan gelembung pelancongan (travel bubble) dengan negara-negara luar.  Ia memandangkan negara telah membuka semula sempadan pada 1 April lalu dan telah menetapkan beberapa prosedur yang perlu dipatuhi oleh pengembara antarabangsa untuk datang ke Malaysia.  Timbalan Menteri Pelancongan, Kesenian dan Kebudayaan Dr. Santhara Kumar berkata, ia bagi memastikan pembukaan semula sempadan antarabangsa negara adalah selamat serta tidak berkompromi daripada penularan COVID-19.  Namun katanya, rundingan bagi mewujudkan Vaccinated Travel Lane (VTL) masih boleh diteruskan dengan negara-negara yang masih menutup sempadan antarabangsa atau yang masih tidak membenarkan rakyat dari negaranya untuk ke luar negara seperti negara China dan beberapa negara lain.  Dalam pada itu katanya, MOTAC akan sentiasa bekerjasama rapat dengan pelbagai pihak mencari penyelesaian terbaik demi menyemarakkan semula hubungan kerjasama dan pertukaran pelancong di antara Malaysia dan China pada masa hadapan.

"Menyedari manfaat besar yang diperoleh oleh negara melalui kunjungan pelancong China sebelum pandemik, MOTAC melalui Kementerian Luar Negeri (KLN) telah menyuarakan cadangan supaya pihak Kerajaan Republik Rakyat China (RRC) memberi keutamaan kepada Malaysia sebagai negara yang dibenarkan untuk dikunjungi oleh rakyatnya apabila pintu sempadan negara berkenaan dibuka kelak. Saranan ini telah dikemukakan oleh MOTAC kepada KLN untuk diajukan oleh delegasi Malaysia di ruang, arena serta masa yang sesuai," katanya ketika menjawab soalan Ahli Parlimen Kinabatangan, Datuk Sri Panglima Bung Moktar Radin.  Tambahnya, kehadiran pelancong khususnya dari China ke dalam negara juga memberi impak besar terhadap industri pelancongan serta merancakkan aktiviti ekonomi dalam negara.


PLUS lantik Ahmad Rizal Omar sebagai Ketua Pegawai Kewangan

KUALA LUMPUR, 1 Ogos- PLUS Malaysia Bhd (PLUS) telah melantik Ahmad Rizal Omar sebagai Ketua Pegawai Kewangan yang baharu bagi menerajui hala tuju kewangan organisasi itu ke arah pengukuhan dan kedudukan yang lebih strategik."Pengalaman dan kecekapan kewangan Ahmad Rizal akan menjadi tonggak utama dalam operasi pemulihan pascapandemik PLUS dan pada masa akan datang," kata PLUS dalam kenyataan media hari ini.Ahmad Rizal yang merupakan lulusan Ijazah Sarjana Kewangan daripada University of Cambridge dan Ijazah Sarjana Muda Perniagaan (Perakaunan) daripada Royal Melbourne Institute of Technology, mempunyai pengalaman sebagai akauntan bertauliah selama 24 tahun dalam penilaian pelaburan serta pengurusan, kewangan korporat dan perakaunan bertauliah di Turkiye dan rantau Asia Pasifik.Beliau menceburkan diri dalam bidang kewangan korporat di Axiata Group Bhd dan menyelia beberapa projek bertaraf antarabangsa melibatkan pelaburan antarabangsa Axiata serta pernah berkhidmat dengan Khazanah Nasional Bhd sebagai Naib Presiden Kanan, Pelaburan.

Seterusnya, Ahmad Rizal menyertai Malaysia Airports Holdings Bhd (MAHB) sebagai Pengurus Besar Perancangan Kewangan dan Perkhidmatan Guna Sama dan Pemangku Ketua Pegawai Kewangan (CFO) MAHB.Beliau kemudiannya dilantik sebagai CFO dan Ketua Perancangan Strategik dan Pengurusan Perbendaharaan di Lapangan Terbang Antarabangsa Istanbul Sabiha Gokcen milik MAHB di Turkiye.


KPM perkasa Pentaksiran Berasaskan Sekolah, Peperiksaan Pusat

KUALA LUMPUR, 1 Ogos- Berikutan pemansuhan Ujian Pencapaian Sekolah Rendah (UPSR) mulai tahun 2021 dan Pentaksiran Tingkatan Tiga (PT3) mulai tahun 2022, Kementerian Pelajaran Malaysia (KPM) memberi tumpuan kepada Pentaksiran Berasaskan Sekolah (PBS) dan Peperiksaan Pusat.  Menurut Menteri Kanan Pendidikan Datuk Mohd Radzi Jidin, kaedah ini bukan kaedah baharu malah telah diperkenalkan sejak 10 tahun lalu iaitu mulai tahun 2011 di peringkat sekolah rendah dan tahun 2012 di peringkat sekolah menengah. Menurut beliau, pelaporan ujian akhir sesi akademik akan digunakan untuk membolehkan intervensi awal dilakukan bagi mengoptimumkan potensi murid.  "Secara keseluruhan, penambahbaikan pelaporan PBS dapat memberi gambaran mengenai kemenjadian murid secara menyeluruh, komprehensif dan pemerkasaan PBS merupakan antara pendekatan KPM untuk beralih daripada pembelajaran berorientasi peperiksaan kepada pembelajaran yang lebih menyeronokkan untuk murid," katanya.

Menteri Kanan Pendidikan, Datuk Mohd Radzi Jidin

Bagaimanapun katanya, pelaporan ini bukan untuk tujuan perbandingan pencapaian antara murid atau sekolah.  Pentaksiran ini bertujuan untuk menilai aspek intelek, emosi, rohani, jasmani dan sosial selaras dengan Falsafah Pendidikan Kebangsaan.


Tiga rakan karib maut, motosikal bertembung kereta

DUNGUN, 1 Ogos- Tiga rakan karib maut selepas motosikal dinaiki mereka bertembung dengan sebuah kereta yang dipercayai gagal memotong sebuah kenderaan lain di Kilometer (KM) 80 Jalan Jerangau-Jabor di Bukit Besi dekat sini, semalam.Ketua Polis Daerah Dungun Supt Baharudin Abdullah berkata Muhammad Hafiqzie Mohd Zukri, Muhammad Salman Faris Samsu dan Muhammad Faris Haikal Mohd Faizal, kesemuanya berumur 14 tahun maut di tempat kejadian akibat kecederaan parah di kepala.Baharudin berkata polis menerima maklumat mengenai kemalangan tersebut pada pukul 9.25 malam dan siasatan awal mendapati kemalangan berlaku setelah sebuah Proton Iswara dari arah Jabor menghala ke Jerangau masuk ke laluan bertentangan untuk memotong sebuah kenderaan lain, namun telah bertembung dengan motosikal Honda EX5 yang dinaiki ketiga-tiga mangsa.“Akibat kemalangan tersebut, penunggang iaitu Muhammad Faris Haikal dan dua lagi rakannya yang membonceng motosikal berkenaan, maut di tempat kejadian. Mereka difahamkan dalam perjalanan untuk ke kedai makan.“Pemandu Proton Iswara iaitu seorang lelaki berumur 50 tahun dan penumpang hadapan, seorang wanita berumur 45 tahun serta dua kanak-kanak lelaki berumur enam dan tujuh tahun yang duduk di bahagian penumpang belakang mengalami kecederaan. Mereka kini dirawat di Hospital Dungun,” katanya.Menurut Baharudin mayat ketiga-tiga pelajar Sekolah Menengah Kebangsaan (SMK) Bukit Besi itu telah dibawa ke Unit Forensik Hospital Dungun untuk tindakan lanjut.Sementara itu, nenek Muhammad Faris Haikal, Nolida Ismail, 51, ketika ditemui di perkarangan Unit Forensik Hospital Dungun di sini, berkata beliau menerima maklumat mengenai tragedi yang menimpa cucu kesayangannya itu melalui panggilan telefon daripada anak perempuanya yang tinggal di Kuala Terengganu.“Ketika anak makcik iaitu ibu saudara Faris (Muhammad Faris Haikal) telefon memberitahu ada maklumat yang tular di kumpulan WhatsApp mengenai kemalangan membabitkan tiga ‘budak’ lelaki yang menaiki motosikal EX5 berwarna merah di situ (Bukit Besi). Makcik terus rasa tidak sedap hati kerana Faris baru sahaja keluar menunggang motosikal makcik yang juga jenis EX5 merah. Lagipun mereka bertiga memang selalu bersama ke mana-mana sahaja.

Motosikal yang dinaiki tiga rakan karib / FOTO FB Haji Ghazali Sulaiman

“Jadi makcik terus hubungi telefon bimbit Faris namun, panggilan tidak dijawab. Makcik pun semakin tidak sedap hati dan bergegas ke lokasi yang dimaklumkan. Apabila sampai makcik lihat motosikal makcik berada di situ dan mayat cucu serta rakan-rakannya telah diusung masuk ke dalam kenderaan polis,” katanya.Nolida berkata beliau berasa sangat sedih kerana telah menjaga Muhammad Faris Haikal yang merupakan anak bongsu daripada 10 beradik, sejak lahir memandangkan kedua-dua ibu bapa remaja berkenaan telah berpisah dan bekerja di luar Terengganu. -BERNAMA


Abdul Khalid Ibrahim meninggal dunia

KUALA LUMPUR, 1 Ogos - Bekas Menteri Besar Selangor, Tan Sri Abdul Khalid Ibrahim, 76, meninggal dunia di Hospital Cardiac Vascular Sentral di sini jam 11.08 malam pada Ahad.Allahyarham dimasukkan ke hospital sejak 23 April lalu akibat jangkitan pada injap jantung.Menurut kenyataan di Facebook rasminya, jenazah Allahyarham akan dibawa ke Masjid Saidina Umar Al Khattab, Bukit Damansara untuk dimandi, dikafan dan disembahyangkan."Dukacita dimaklumkan Tan Sri Abdul Khalid bin Ibrahim telah pulang ke rahmatullah pada pukul 11.08 malam tadi di Hospital Cardiac Vascular Sentral, Kuala Lumpur. "Allahyarham dengan tenang dan disaksikan oleh semua ahli keluarganya."Atas titah Sultan Selangor, Sultan Sharafuddin Idris Shah Al-Haj, jenazah akan disemadikan di Makam Diraja Shah Alam," kata kenyataan menerusi Facebook rasminya itu.Allahyarham meninggalkan seorang isteri, Puan Sri Salbiah Tunut, empat orang anak dan dua orang cucu.Jenazah akan dibawa ke Masjid Negeri Shah Alam bagi memberi peluang kepada rakyat di Selangor yang mahu memberikan penghormatan terakhir dan melakukan solat jenazah.

Abdul Khalid menjadi Menteri Besar Selangor ke-14 sejak tahun 2008 sehingga 2014 selain pernah menjadi Ahli Parlimen Bandar Tun Razak dan Ahli Dewan Undangan Negeri (ADUN) Pelabuhan Klang, diantara tahun 2008, 2013 dan 2018.


Tengku Zafrul dilantik Bendahari BN Selangor

SHAH ALAM, 31 Julai - Ahli Dewan Negara, Senator Datuk Seri Tengku Zafrul Abdul Aziz dilantik sebagai Bendahari Barisan Nasional (BN) Selangor yang baharu pada Ahad.Pengerusi BN Selangor, Tan Sri Noh Omar yang mengumumkan perkara itu berkata, Datuk Seri Jamal Md Yunos pula dilantik sebagai Ketua Komunikasi BN Selangor."Saya hendak buat sedikit rombakan dalam BN Selangor...rombakan pertama saya lantik bendahari baharu, Tengku Zafrul Aziz sebagai Bendahari BN Selangor."Saya juga melantik Jamal sebagai Ketua Komunikasi BN Selangor," kata beliau dalam ucapan Majlis Penutup dan Makan Malam Konvensyen BN Selangor, di Pusat Konvensyen Setia Alam, di sini malam ini.

Menurutnya, rombakan kecil barisan kepimpinan BN Selangor itu dibuat sebagai persedian BN Selangor untuk menghadapi PRU ke-15 tidak lama lagi.Pelantikan itu juga diharap dapat memberi semangat baharu buat BN Selangor untuk kembali bangkit daripada kekalahan mereka pada PRU-14 yang lalu.


KPWKM komited pastikan pesalah PKM tidak ulang kesilapan sama - Zailah

KUALA LUMPUR, 31 Julai- Kementerian Pembangunan Wanita, Keluarga dan Masyarakat (KPWKM) menerusi Jabatan Kebajikan Masyarakat (JKM) terus berusaha dalam memastikan pesalah-pesalah di bawah Perintah Khidmat Masyarakat (PKM) tidak lagi mengulangi kesalahan jenayah lampau.Untuk itu, Program 'Ilmu dan Bakti' diwujudkan bagi membina dan mengukuhkan jati diri para pelatih.Ini termasuk pengisian melalui aktiviti keagamaan yang dikawal selia oleh pihak Jabatan Kemajuan Islam Malaysia (JAKIM).Timbalan Menteri Pembangunan Wanita, Keluarga dan Masyarakat (KPWKM), Datuk Siti Zailah Mohd. Yusoff berkata kerjasama antara pihak JAKIM dan JKM itu diharap dapat menginsafkan pelatih bawah umur di samping meningkatkan kesediaan mereka untuk berdepan dengan masyarakat setelah selesai menjalani hukuman PKM kelak.Bagi memastikan program tersebut mencapai objektifnya, pelatih PKM turut dipantau oleh pihak JKM dan agensi berkaitan agar mereka mampu menjalani kehidupan yang lebih baik pada masa hadapan."Jadi dengan program ini, kita harap anak-anak terutama pesalah muda yang boleh saya kata tergelincir dalam usia yang belum matang, akan beri semangat baru untuk berubah. Tidak mengulangi kesilapan lalu," kata Datuk Siti Zailah Beliau ketika merasmikan Program Ilmu dan Bakti Perintah Khidmat Masyarakat di Masjid Al-Mukhlisin Alam Damai.

Turut hadir Ketua Pengarah Kebajikan Masyarakat (JKM), Datuk Shaharuddin Abu Sohot dan Ketua Pengarah Jabatan Kemajuan Islam Malaysia (JAKIM), Datuk Hakimah Mohd Yusoff.Sepanjang tahun 2019 hingga 2021, sebanyak 2,267 kes yang telah dijatuhi PKM.Bagi pelatih PKM, Mohd Ikmal Suhaili dan Mohd Hakel Hariq Afiq, dengan penyertaan program ini mampu membina jati diri pelatih untuk terus berubah ke arah lebih baik."Kira kita menyesal lah. Dengan program ini, kita dapat baiki diri dengan bimbingan penyelia dan ustaz di sini," kata Ikmal kepada RTM.

(Pelatih PKM, Mohd Ikmal Suhaili meluahkan keberkesanan mengikuti program yang disediakankepada pemberita RTM)

"Sebelum ini susah bangun pagi,alhamdulilah, sekarang dah senang nak bangun pagi. Kita berubah jadi lebih baik lah," kata Hakel kepada RTM.


Kepupusan Harimau Malaya, semua pihak perlu bertanggungjawab

KUALA LUMPUR, 31 Julai- Tanggungjawab konservasi Harimau Malaya perlu dimainkan semua pihak dalam memastikan kelangsungan hidupan liar tersebut.Krisis kepupusan spesis itu kini berada pada tahap membimbangkan apabila dianggarkan kurang daripada 150 ekor yang hidup dan kini berada di habitat semula jadi.Ketua Setiausaha Kementerian Tenaga dan Sumber Asli, Datuk Rosli Isa berkata spesis terancam itu juga dijangka pupus dalam tempoh 5 sehingga 10 tahun akan datang sekiranya tiada tindakan diambil. "Dengan adanya kempen kesedaran ini akan membantu kita untuk mengekalkan ekologi sistem dan spesis kehidupan supaya proses pemuliharaan spesis harimau dapat dijaga dengan baik.Kerajaan melalui JPA telah meluluskan tambahan 150 penjawatan baharu dimana mereka akan menyelaraskan aktiviti pengawasan pemburu haram dan mereka akan ditangkap dan dihukum mengikut undang-undang yang telah disediakan," kata Datuk Rosli kepada pemberita RTM selepas Majlis Festival Eko 'Roar For Life' di ibu negara. Ke arah itu, pelbagai kerjasama strategik akan dilaksana bagi memastikan penglibatan secara kolektif semua pihak sekali gus meningkatkan kesedaran mengenai kepentingan menjaga, memelihara dan memulihara spesies ikonik Malaysia yang menjadi simbol Jata Negara.


Kompleks Sukan Bukit Merbau mula dibina selewat-lewatnya Januari tahun depan

MACHANG, 31 Julai- Kompleks Sukan Bukit Merbau yang bernilai RM270 juta di Pasir Puteh Kelantan akan mula dibina selewatnya Januari tahun depan. Ia bakal menjadi lokasi utama pertandingan bagi temasya Sukan Malaysia (Sukma) Ke-22 pada 2026.  Pengerusi Jawatankuasa Pembangunan Belia, Sukan dan Badan Bukan Kerajaan (NGO) negeri Wan Roslan Wan Hamat berkata, ini kali pertama Kelantan menjadi tuan rumah dan pihaknya menyambut baik hasrat Kementerian Belia dan Sukan (KBS) untuk membina prasarana sukan di negeri itu. Kompleks sukan di kawasan seluas 66.4 hektar merangkumi stadium tertutup, padang hoki, tenis, dan padang sintetik itu sebagai persediaan Kelantan sebagai tuan rumah Sukma 2026. Setakat ini, kerajaan negeri sudah menyelesaikan pengambilan tanah jalan masuk ke kompleks sukan itu sejauh dua kilometer. "Perancangan kita plan pembangunan infra dan plan pembangunan atlet kita bergerak seiring dan sudah dimuktamadkan pada 14 julai lalu bersama menteri."Pembinaan kompleks itu dijangka tahun ini atau awal tahun 2023 insya-Allah akan dimulakan pembinaan,' katanya. Beliau berkata demikian selepas merasmikan penutup “Kelantan Forestry International Downhill Challenge 2022 di Hutan Simpan Chabang Tongkat, Tokbok, Machang. Aktiviti sukan lasak ini merupakan pengajuran kali kelima setelah pertama kali dianjurkan pada tahun 2016.

(Pengerusi Jawatankuasa Pembangunan Belia, Sukan dan Badan Bukan Kerajaan (NGO) negeri Wan Roslan Wan Hamat)


Kajian sikap pengundi, kayu ukur strategi BN untuk PRU15

SHAH ALAM, 31 Julai- Semua parti komponen dibawah Barisan Nasional (BN) perlu melakukan kajian sikap pengundi secara terperinci dalam mendepani Pilihan Raya Umum Ke-15 (PRU15).Naib Presiden UMNO, Datuk Seri Ismail Sabri Yaakob berkata perkara itu penting bagi memahami sentimen pengundi secara menyeluruh dalam usaha untuk mengembalikan kepercayaan pengundi kepada BN."Kita perlu lakukan kajian sikap pengundi secara terperinci sebab strategi berperang ini, kita perlu tahu kekuatan kita dan musuh. Jika tidak, kita mungkin akan kecundang," kata Ismail Sabri ketika berucap pada Konvensyen BN Selangor di Pusat Konvensyen Setia City, di sini.

(Perdana Menteri yang juga merangkap Naib Presiden UMNO, Datuk Seri Ismail Sabri Yaakob berkata demikiandalam ucapannya pada Konvensyen BN Selangor, hari ini)

Turut hadir, Pengerusi BN Selangor, Tan Sri Noh Omar.Perdana Menteri turut berkata kaedah itu juga akan mengenal pasti kekuatan gabungan politik itu berasaskan fakta dan bukan emosi. Jelasnya, kajian tersebut perlu disiapkan sebelum menghadapi PRU15.Sementara itu, Perdana Menteri berkata komponen parti perlu ke arah lebih proaktif dalam menyampaikan maklumat yang tepat kepada rakyat terutama segala inisiatif yang dilakukan oleh kerajaan kepada Keluarga Malaysia.Perkara itu perlu dilaksanakan di peringkat akar umbi dan menerusi media sosial."Kita perlu jadi contoh dan juga menjadi lidah kerajaan (penyampai maklumat) untuk membawa berita-berita yang diumumkan kerajaan. Itu adalah tugas kita untuk menghebahkan kepada rakyat," tambahnya.Komponen parti perlu membawa imej BN yang bersih dan pemimpin yang mampu membawa negara ke arah cemerlang.Beliau mengingatkan semua ahli Barisan Nasional (BN) untuk tidak menyerang satu sama lain menjelang PRU15.Kesepakatan dan perpaduan sesama ahli dalam parti komponen terus diperkukuhkan lagi untuk memenangi hati rakyat sekali gus mewujudkan sebuah kerajaan yang stabil pada PRU15.


JAPEN Perlis anjur Program Merdeka Komuniti Keluarga Malaysia

PADANG BESAR, 31 Julai- Bagi menyemarakkan sambutan bulan Kebangsaan dan Kibar Jalur Gemilang, bermula hari ini Jabatan Penerangan Negeri Perlis menganjurkan Program Merdeka Komuniti Keluarga Malaysia Kampung Belukar Lenga dan Kubang Tiga. Dianjurkan dengan kerjasama Pusat Khidmat DUN Chuping dan Komuniti Keluarga Malaysia Kubang Tiga dan Belukar Lenga, program bermotosikal berkenaan disertai 50 peserta terdiri komuniti Siam. Exco Negeri yang juga ADUN Chuping, Asmaiza Ahmad berkata,dengan tema Keluarga Malaysia Teguh Bersama, ianya selari dengan konsep keharmonian Keluarga Malaysia yang berbilang kaum. Program turun padang bersama masyarakat ini untuk meningkatkan momentum sambutan Bulan Kebangsaan melalui penglibatan seluruh rakyat dari pelbagai peringkat umur dan bangsa serta mengajak orang ramai mengibar Jalur Gemilang. Sepanjang konvoi, peserta singgah di beberapa buah rumah masyarakat Siam bagi memasang Jalur Gemilang. "Kita harap komuniti Siam dapat bersama sebagai rakyat Malaysia terutama sekali dalam daerah Chuping ini kita ada kaum Siam yang minoriti. "Jadi kita harap kaum Siam dapat menyemarakkan lagi semangat kemerdekaan ini untuk kita sama-sama sebagai sebuah Keluarga Malaysia, kekalkan kesepaduan kita terutama sekali untuk melihat keharmonian,mengekalkan kemerdekaan negara dan kita sama-sama memupuk kasih sayang itu yang penting," kata Asmaiza.Beliau ditemui media ketika mengetuai Program Merdeka Komuniti Keluarga Malaysia Kampung Belukar Lenga dan Kubang Tiga bersama Pengarah Penerangan Negeri, Azrul Hassan dan Pengerusi Komuniti Keluarga Malaysia Kubang Tiga dan Belukar Lenga, Sian Wing. Program ini akan menjelajah ke semua 45 Komuniti Keluarga Malaysia seluruh Perlis sehingga menjelangnya Sambutan Hari Malaysia pada 16 September depan.

(Exco Negeri yang juga ADUN Chuping, Asmaiza Ahmad mengetuai Program Merdeka Komuniti Keluarga Malaysia Kampung Belukar Lenga dan Kubang Tiga bersama Pengarah Penerangan Negeri, Azrul Hassan dan Pengerusi Komuniti Keluarga Malaysia Kubang Tiga dan Belukar Lenga, Sian Wing)


Pertandingan Bongai Peringkat Kebangsaan 2022, usaha RTM angkat seni budaya warisan negara

NILAI, 31 Julai- Jabatan Penyiaran Malaysia akan terus memperkasa seni warisan budaya yang  negara ini agar tidak lapuk dek hujan, tak lekang dek zaman. Ketua Pengarah Penyiaran, Datuk Che Roslan Che Daud berkata, RTM memainkan peranan penting dalam memastikan seni warisan budaya diteruskan terutama kepada golongan muda. Tiga platform utama RTM, iaitu televisyen, radio dan media digital interaktif digunakan sebagai saluran medium penyampaian program bertemakan seni warisan budaya dan dilihat sebagai kaedah yang efektif. "Tujuan utama RTM, ingin memartabatkan kembali warisan negara kita supaya tidak hilang ditelan dek zaman."Kalau RTM tidak mengetengahkan program seperti ini saya yakin dan percaya lama kelamaan ia akan hilang dan generasi baru mungkin tidak dapat mengenali lagi apakah itu bongai," katanya. Beliau berkata demikian selepas melancarkan Pertandingan Seni Warisan Bongai di Nilai. Hari ini mencatat satu lembaran sejarah apabila RTM tampil menganjurkan Pertandingan Seni Warisan Bongai Peringkat Kebangsaan 2022 buat julung kalinya.  Ia akan disiarkan secara langsung pada 10 September menerusi saluran TV2. Bongai merupakan seni persembahan tradisional yang menggabungkan suara dan alunan muzik, seterusnya disampaikan dalam bentuk lagu oleh pemantun atau lebih dikenali sebagai pembongai.

(Ketua Pengarah Penyiaran, Datuk Che Roslan Che Daud)

(Datuk Che Roslan (tengah) menerima cenderamata daripada Pengarah RTM Negeri Sembilan Kamal Roslim pada perasmian Pertandingan Bongai Peringkat Kebangsaan 2022)


ST dan TNB teruskan siasatan lanjut berhubung gangguan bekalan elektrik

KUALA LUMPUR, 31 Julai- Suruhanjaya Tenaga (ST) dan Tenaga Nasional Berhad (TNB) masih menjalankan siasatan berhubung gangguan bekalan elektrik di beberapa negeri di Semenanjung Malaysia berlaku 27 Julai lalu.Menteri Tenaga dan Sumber Asli, Datuk Seri Takiyuddin Hassan dalam kenyataan memaklumkan punca kejadian, siasatan turut meneliti sama ada insiden mematuhi Standard Prestasi Perkhidmatan (GSL) TNB atau sebaliknya. Ia seterusnya akan menjadi asas penentuan sama ada pelanggan terlibat layak diberi rebat atau tidak."Sekiranya standard gagal dipatuhi, penalti akan dikenakan dalam bentuk rebat kepada pengguna terjejas. Keputusan muktamad kelayakan pelanggan untuk mendapatkan rebat tertakluk kepada hasil siasatan," kata kenyataan itu.

GSL merupakan dokumen Standard Prestasi Perkhidmatan yang telah ditetapkan ST bagi memastikan kualiti dan perkhidmatan elektrik TNB dalam keadaan terbaik.

Dalam kejadian tersebut, gangguan bekalan elektrik tercetus bermula pukul 12.39 tengah hari, menjejaskan sekitar sejuta pengguna di beberapa negeri di Semenanjung.

TNB turut mengesahkan berlaku gangguan bekalan elektrik itu berpunca daripada kerosakan satu peralatan di Pencawang Masuk Utama (PMU) Yong Peng North di Yong Peng, Johor.Bekalan berjaya dipulihkan secara berperingkat seawal 20 minit hingga 2 jam 21 minit, tidak melebihi GSL terkini diluluskan pada September 2020.


Program Mojing Kenin, suntik semangat anak-anak Penan untuk hadir ke sekolah

BELAGA, 31 Julai- Anak-anak Penan diseru untuk hadir ke sekolah dan mendapat pendidikan yang sewajarnya demi masa depan yang lebih baik.  Mengingatkan perkara tersebut, Ahli Dewan Undangan Negeri Murum, Kennedy Chukpai Ugon memberitahu anak-anak Penan Sekolah Menengah Kebangsaan (SMK) Bakun pada program Mojing Kenin anjuran Jabatan Pendidikan Negeri Sarawak (JPNS) dan Pejabat Pendidikan Daerah (PPD) Tatau Sebauh serta PPD Belaga. Malah ujarnya kejayaan dan masa depan seseorang itu terletak pada diri sendiri, bukan daripada bantuan yang disediakan oleh pihak lain.  Oleh itu, anak-anak Penan di kawasan Murum yang bersekolah di SMK Bakun perlu menetapkan pendirian untuk meneruskan persekolahan di peringkat sekolah menengah.  Kerajaan ujarnya telah menyediakan pelbagai bantuan dan insentif bagi memastikan anak-anak Penan hadir ke sekolah termasuk melalui Unit Perancang Ekonomi Sarawak (EPU) dan Tabung Amanah Bakun.  Sementara itu, Pengarah JPNS, Datu Dr Azhar Ahmad dalam ucapannya menjelaskan program Mojing Kenin yang mula dijalankan di Bintulu, SMK Bakun dan SK Lusong Laku Belaga khusus untuk anak-anak Penan Sarawak.  “Program Mojing Kenin ini adalah salah satu inisiatif yang dilaksanakan oleh Jabatan Pendidikan Negeri Sarawak dalam usaha kita mengangkat martabat pendidikan khasnya kepada anak-anak dari kalangan suku kaum Penan" katanya. Menerusi program itu, anak-anak Penan di SMK Bakun telah diberikan motivasi dan penerangan oleh penceramah jemputan di kalangan anak-anak Penan yang telah berjaya.  Aktiviti Celik Bahasa Inggeris pula meningkatkan minat penguasaan bahasa tersebut dalam kalangan pelajar dijalankan pasukan Task Force PPD Tatau Sebauh.  Sementara itu, Pengetua SMK Bakun, Thomas Uning menegaskan isu kehadiran pelajar Penan ke sekolah antara isu utama di sekolah tersebut.  “Isu utamanya adalah kehadiran ke sekolah, jadi dengan adanya program ini ia akan menyuntik minat dan semangat pelajar Penan supaya dapat menghadirkan diri ke sekolah dan seterusnya kemenjadian pelajar itu dapat kita capai seperti mana yg terkandung dalam Falsafah Pendidikan Negara.” Bagi membantu dalam penganjuran Mojing Kenin, Kennedy Chukpai mengumumkan peruntukan RM10,000 kepada PPD Tatau Sebauh.  Manakala RM65,000 peruntukan akan disalurkan kepada SMK Bakun bagi menampung perbelanjaan aktiviti kokurikulum pelajar-pelajar sekolah itu.

(Ahli Dewan Undangan Negeri Murum, Kennedy Chukpai Ugon, guru-guru dan pelajar SMK Bakun bergambar kenangan selepas perasmian program mojing Kenin)


Jasa mendiang L/KPL Lemon Elias Omon Rona menentang komunis sentiasa dikenang

KUCHING, 31 Julai- Pengorbanan mendiang Lans Koperal Lemon Elias Omon Rona yang terkorban semasa menentang pengganas komunis terus diingati penduduk di Bau.  Pengerusi Persatuan Veteran Bidayuh Singai Bau, Zakaria Abdullah berkata walaupun namanya tidak segah pahlawan lain, namun pengorbanannya memastikan keamanan negara, amat bermakna bagi teman seperjuangannya. Bersempena Hari Pahlawan, seramai 20 veteran askar di Kampung Sudoh Bau mengadakan majlis memperingati mendiang Lans Koperal Lemon di Tanah Perkuburan St. Micheal, pagi tadi.  Dalam pada itu, Zakaria berharap kerajaan akan terus mengiktiraf veteran-veteran Angkatan Tentera Malaysia yang pernah berjuang mempertahankan negara lebih-lebih lagi pada zaman komunis.  Ditemui RTM pada majlis tersebut, dedah beliau lagi mendiang Lemon terbunuh akibat ditembak komunis dalam satu operasi tentera di Gopeng, Perak pada April 1980.  Bagi Menteri Muda Pengangkutan, Datuk Henry Harry Jinep pula, suara para veteran ini lebih mudah didengar dengan adanya penubuhan persatuan atau pertubuhan.  Beliau yang juga penaung persatuan berkenaan turut mengumumkan geran kerajaan berjumlah RM10,000 bagi membantu menggerakkan persatuan baru tersebut.

(Mendiang Lans Koperal Lemon Elias Omon Rona)


MAFI bakal tandatangan sembilan MoU bersama pemain industri MAHA 2022

SERDANG, 31 Julai- Kementerian Pertanian dan Industri Makanan (MAFI) akan menandatangani sembilan Memorandum Persefahaman (MoU) bersama pemain industri Pameran Pertanian, Hortikultur dan Pelancongan Agro Malaysia (MAHA) 2022.Menterinya, Datuk Seri Dr Ronald Kiandee berkata MoU tersebut melibatkan pelaburan lebih daripada RM4 bilion."Sembilan MoU akan ditandatangani bersama dengan pemain industri domestik dan juga teknologi dari luar. Jadi, kesemuanya akan berlaku dalam tempoh 11 hari MAHA dianjurkan pada kali ini," kata Ronald kepada media di Program Media Tour MAHA 2022@Road to MAHA Zon Tengah di Taman Ekspo Pertanian Malaysia (MAEPS), Serdang. Tambahnya, sambutan daripada pemain industri tempatan amat menggalakkan dan ia pasti merupakan satu ekspo yang dinanti-nantikan oleh rakyat Malaysia.Sementara itu, 1,500 reruai akan disediakan di Pameran Pertanian, Hortikultur dan Pelancongan Agro Malaysia (MAHA) 2022 bermula 4 hingga 14 Ogos ini. Menteri Pertanian dan Industri Makanan, Datuk Seri Dr Ronald Kiandee berkata ia merupakan penganjuran selepas empat tahun ditunda akibat penutupan sempadan dan Perintah Kawalan Pergerakan (PKP)."Kita ada kandungan yang baharu, penemuan yang baharu lah iaitu "Internet Of Things (IoT)". Kita akan melihat penemuan teknologi baharu dalam teknologi IoT itu sendiri. Selain itu, ruang pameran akan dimanfaatkan oleh pemain-pemain Industri Kecil Sederhana (IKS) dan besar untuk mempromosikan produk hiliran daripada sektor pertanian ini," tambah Ronald.Pihaknya berpuas hati dan yakin persiapan akhir oleh penganjur akan menghasilkan pameran yang lengkap dan sedia dikunjungi oleh warga Malaysia.


KPPK mohon peruntukan lebih bagi pemuliharaan alam sekitar

KUALA LUMPUR, 31 Julai- Kementerian Perusahaan Perladangan dan Komoditi (KPPK) merancang memohon lebih banyak peruntukan di bawah Bajet 2023 menyokong misi pemuliharaan alam sekitar. Hasrat tersebut selaras komitmen Malaysia merealisasikan sasaran yang ditetapkan menerusi Matlamat Pembangunan Mampan (SDG) Pertubuhan Bangsa-Bangsa Bersatu (PBB).Jelas Menterinya, Datuk Zuraida Kamaruddin menerusi satu kenyataan, kementeriannya telah melaksanakan pelbagai inisiatif untuk memastikan pertumbuhan sektor perladangan yang mampan."KPPK juga komited menyangkal kritikan dari Barat bahawa Malaysia tidak mematuhi piawaian alam sekitar global demi tujuan komersial, menerusi kempen "Gerakan Global untuk Memperjuangkan Kebaikan Minyak Sawit"," kata kenyataan itu.Menerusi Yayasan Pemuliharaan Hijau Minyak Sawit Malaysia (MPOGCF) juga, usaha dilakukan termasuk pembangunan Santuari Hidupan Liar Gajah Borneo untuk menangani konflik manusia-gajah.Ia khusus bagi mewujudkan kawasan perlindungan akses awam terkawal untuk lebih memahami dan menjaga haiwan berkenaan.“KPPK turut menyokong Inisiatif ‘Heart of Borneo’, sebuah program unik yang diterajui kerajaan dan disokong badan bukan kerajaan yang bermula sejak deklarasi bersama oleh kerajaan Brunei, Indonesia dan Malaysia pada 2007,” tambah kenyataan itu.Pada 2021 juga, Malaysia turut mengambil bahagian dalam Deklarasi Pemimpin Mengenai Hutan dan Penggunaan Tanah dan Ikrar Metana Global yang dimeterai di Glasgow. Dalam kenyataan sama, Datuk Zuraida juga menzahirkan ucapan takziah kepada keluarga pekerja ladang sawit yang maut dipijak gajah liar di Temerloh baru-baru ini.


Tiada laporan serpihan roket China di Sarawak

KUCHING, 31 Julai- Tiada serpihan roket Long March 5B milik China, dilaporkan jatuh di Sarawak.  Menurut Pengarah Jabatan Bomba dan Penyelamat Malaysia, Negeri Sarawak, Datu Khiruddin Drahman, setakat ini, pihaknya tidak menerima sebarang laporan berkenaan serpihan terbabit di seluruh negeri.  Datu Khiruddin yang dihubungi pemberita RTM mengesahkan perkara terbabit di Kuching. Dalam pada itu, Kementerian Sains, Teknologi dan Inovasi sebelum itu telah mengeluarkan satu kenyataan rasmi bahawa serpihan roket itu terjatuh di sekitar Laut Sulu berhampiran Sabah, hari ini. Namun begitu, kenyataan rasmi terbabit tidak pula menyatakan sebarang lokasi hempasan di Sarawak, walaupun visual kemasukan semula serpihan roket itu boleh disaksikan jelas di ruang udara negeri ini kira-kira pukul 12.50 minit tengah malam tadi.  Visual serpihan itu tular di media sosial sejak malam tadi, memaparkan lebih dari tiga serpihan bercahaya memasuki ruang udara Sarawak.  Walau bagaimanapun, sehingga kini tiada laporan penemuan serpihan daripada agensi keselamatan negara.

(Pengarah Jabatan Bomba dan Penyelamat Malaysia, Negeri Sarawak, Datu Khiruddin Drahman)


Sistem perkongsian data kontraktor tempatan, KKR sambuat baik inisiatif Sarawak

KUCHING, 31 Julai- Kementerian Kerja Raya menyambut baik inisiatif Sarawak dalam membangunkan sistem perkongsian data kontraktor tempatan yang berdaftar dengan pelbagai agensi kerajaan negeri dan persekutuan, yang kini dalam peringkat kajian. Menterinya, Datuk Seri Fadillah Yusof berkata sistem penambahbaikan penyenaraian kontraktor yang telah dilaksanakan di peringkat persekutuan itu antara lain bertujuan mengenalpasti kontraktor yang berwibawa bagi melaksanakan sesuatu projek, sekali gus sebagai langkah mengurangkan projek-projek sakit.  Datuk Seri Fadillah berkata demikian kepada pemberita selepas merasmikan Majlis Anugerah Maal Hijrah Komuniti Muslim Taman Banjaran Serapi di Kuching.  Menurutnya, beliau sudah melakukan perbincangan bersama Timbalan Premier, Datuk Amar Douglas Uggah Embas selaku Menteri Pembangunan Insfrastruktur dan Pelabuhan berkaitan perkara tersebut dan bersedia untuk bekerjasama dalam pelaksanaan sistem berkenaan.  Terdahulu dalam ucapannya, Datuk Seri Fadillah yang juga Ahli Parlimen Petra Jaya menyeru penduduk di kawasan parlimen tersebut untuk menyemarakkan masjid dan surau dengan mempelbagai penganjuran program dan tidak terhad dengan program keagamaan.  Pada majlis tersebut, beliau menyampaikan beberapa anugerah Maal Hijrah kepada penerima yang telah dipilih berdasarkan sumbangan mereka kepada masyarakat setempat.

(Datuk Seri Fadillah Yusof pada Majlis Anugerah Maal Hijrah Komuniti Muslim Taman Banjaran Serapi di Kuching)


Kanak-kanak lelaki hilang, ditemukan lemas di Sungai Plentong

JOHOR BAHRU, 31 Julai- Seorang kanak-kanak lelaki berusia sembilan tahun yang dilaporkan hilang di Taman Plentong, Masai pada Jumaat lepas, ditemukan lemas dalam Sungai Plentong pagi tadi.Ketua Polis Daerah Seri Alam Supt Mohd Sohaimi Ishak berkata pihaknya menerima maklumat penemuan mayat kanak-kanak itu daripada seorang lelaki tempatan berusia 39 tahun di sungai berkenaan kira-kira pukul 11.30 pagi. "Kami menerima laporan kehilangan kanak-kanak itu pukul 6.49 petang semalam daripada seorang wanita berusia 40 tahun yang memaklumkan bahawa anaknya masih tidak pulang sejak keluar dari rumah kira-kira pukul 3 petang pada Jumaat lepas," katanya.Mohd Sohaimi berkata mayat kanak-kanak itu telah dihantar ke Jabatan Forensik Hospital Sultan Ismail untuk bedah siasat. Menurutnya mangsa disahkan sebagai anak wanita yang hilang itu dan kes diklasifikasikan sebagai mati mengejut (SDR).

(Ketua Polis Daerah Seri Alam Supt Mohd Sohaimi Ishak)


Asrama SMKA di Pedas terbakar

SEREMBAN, 31 Julai- Asrama pelajar lelaki Sekolah Menengah Kebangsaan Agama (SMKA) Dato' Haji Abu Hassan Haji Sail, Pedas dekat Rembau terbakar 80 peratus tengah hari tadi namun tiada kemalangan jiwa dilaporkan.Ketua Balai Bomba dan Penyelamat Rembau, Mohd Izwan Md Said berkata pihaknya menerima panggilan kecemasan pada pukul 1.18 tengah hari dan tiba di lokasi tiga minit kemudian. “Kebakaran melibatkan bangunan asrama lelaki di tingkat tiga yang mempunyai kira-kira 10 bilik dan berkeluasan 40x200 kaki persegi,” katanya dalam kenyataan.Beliau berkata operasi pemadaman yang turut dibantu anggota Balai Bomba dan Penyelamat Kota serta Senawang itu tamat sepenuhnya pada 3.51 petang manakala punca kejadian sedang disiasat.- BERNAMA


Cubaan masuk Malaysia guna laluan tidak sah, 31 pati warga Myanmar ditahan

BUKIT KAYU HITAM, 31 Julai- Cubaan 31 Pendatang Asing Tanpa Izin (PATI) warga Myanmar untuk masuk ke negara melalui jalan tidak sah di sempadan Malaysia-Thailand, gagal.Mereka diberkas Tentera Darat bersama Pasukan Gerakan Am dari Markas Briged Keenam Infantri Malaysia di kawasan ladang getah, pagi tadi.Pergerakan kesemua PATI dikesan oleh Pasukan Ronda Pos 8 yang sedang bertugas di lokasi."Kesemua PATI melalui lubang pagar berhampiran pintu sempadan dan cuba bersembunyi di kawasan semak.Hasil pemeriksaan mendapati kesemua mereka berusia antara 18 hingga 44 tahun dan tidak memiliki dokumen perjalanan yang sah," kata kenyataan yang dikeluarkan oleh Markas Briged Keenam Infantri Malaysia di laman Facebooknya.Individu yang ditahan termasuk 10 wanita, diserahkan kepada polis Bukit Kayu Hitam untuk tindakan lanjut. Turut dirampas , tiga buah telefon bimbit, wang tunai dalam mata wang Malaysia dan Thailand bernilai RM967 serta 31 beg pakaian dengan anggaran nilai keseluruhan rampasan RM2,467.Pasukan beroperasi akan terus mempertingkatkan kawalan di sempadan negara bagi mengekang kemasukan PATI dan sebarang aktiviti jenayah rentas sempadan.

(Foto FB Markas Briged Keenam Infantri Malaysia)


Peranan ketua masyarakat Cina penting dalam menjadikan Johor negeri maju

JOHOR BAHRU, 31 Julai- Semua ketua masyarakat Cina di Johor diharap dapat bersama-sama berusaha menjayakan hasrat kerajaan negeri menjadikan Johor sebuah negeri maju menjelang 2030.

Menteri Besar, Datuk Onn Hafiz Ghazi berkata jawatan itu merupakan amanah daripada rakyat.

Sebagai ketua masyarakat Cina, mereka juga menjadi ejen penghubung antara rakyat dengan kerajaan negeri, terutama dalam menyelesaikan isu-isu rakyat. "Apabila isu-isu asas ni dapat diselesaikan ia memberi keyakinan kepada pelabur-pelabur datang ke Johor. Apabila kita tunjuk keseriusan negeri Johor untuk maju untuk baiki keadaan, sudah ada keyakinan pelabur-pelabur sama ada dalam negeri atau luar negeri," kata Onn Hafiz semasa menyampaikan amanat di Majlis Penyerahan Watikah Pelantikan dan Ikrar Angkat Sumpah Ketua Masyarakat Cina di Kota Iskandar, Iskandar Puteri di sini.  Seramai 120 ketua masyarakat Cina menerima watikah pelantikan.  Proses pemilihan melalui beberapa peringkat termasuk temu duga bagi memastikan mereka yang dilantik benar-benar berkerja untuk rakyat dengan mendengar dan menyelesaikan masalah-masalah diadukan.

(Datuk Onn Hafiz (tengah) dan Datuk Seri Dr Wee Ka Siong (dua kiri) pada Majlis Penyerahan Watikah Pelantikan dan Ikrar Angkat Sumpah Ketua Masyarakat Cina)


Sultan Nazrin berangkat ke majlis sambutan Hari Pahlawan Negeri Perak

IPOH, 31 Julai- Sultan Perak, Sultan Nazrin Muizzuddin Shah berkenan berangkat ke majlis sambutan Hari Pahlawan peringkat negeri Perak di Dataran Perak Darul Ridzuan, Ipoh.  Turut berangkat, Raja Muda Perak Raja Jaafar Raja Muda Musa dan Raja Dihilir Perak Raja Iskandar Dzulkarnain Sultan Idris Shah.  Hadir sama Menteri Besar Datuk Seri Saarani Mohamad dan Ketua Polis Perak Datuk Mior Faridalathrash Wahid. Sambutan bermula 9.00 pagi dengan nyanyian lagu kebesaran negeri Perak diikuti pemeriksaan kawalan kehormatan oleh Sultan Nazrin yang terdiri daripada tiga pegawai kanan dan 102 pegawai rendah polis dari Batalion 1 Pasukan Gerakan Am dipimpin DSP Md Shazni Md Shariff selaku pegawai baris manakala pegawai pembawa panji-panji adalah Insp Mohd Izar Ramli.  Sambutan diteruskan dengan tiupan Paluan Akhir dimainkan dan Jalur Gemilang kemudian diturunkan.  ASP Mohd Mahyuddin Mohd Mokhtar kemudiannya mengetuai bacaan doa khas Hari Pahlawan diikuti deklamasi sajak bertajuk Pahlawanku  oleh ASP Ahirrudin Mat Saad. Jalur Gemilang dinaikkan semula diikuti lagu kebesaran negeri Perak sebelum kawalan kehormatan keluar perbarisan menandakan penamat upacara. Sambutan berakhir dengan persembahan nyanyian dan pentomen sebelum keberangkatan pulang Sultan Perak.

(Sultan Nazrin Muizzuddin Shah bersama dif-dif kehormat berdiri bagi menghormati lagu kebesaran negeri Perak)


(Usaha menyemarakan sambutan Bulan Kebangsaan dan Kibar Jalur Gemilang 2022 giat dilaksanakan)

CHUPING, 31 Julai- Jabatan Penerangan Negeri Perlis menganjurkan Program Merdeka Komuniti Keluarga Malaysia Kampung Belukar Lenga dan Kubang Tiga bagi menyemarakkan sambutan Bulan Kebangsaan dan Kibar Jalur Gemilang 2022.Dianjurkan dengan kerjasama Pusat Khidmat DUN Chuping dan JPKK Belukar Lenga, program bermotosikal itu disertai 50 peserta yang terdiri daripada masyarakat Siam.Exco negeri, Asmaiza Ahmad berkata, tema sambutan tahun ini "Keluarga Malaysia Teguh Bersama" adalah selari dengan konsep keharmonian Keluarga Malaysia yang berbilang kaum."Program turun padang bersama masyarakat ini untuk meningkatkan momentum sambutan Bulan Kebangsaan melalui pelibatan seluruh rakyat daripada pelbagai peringkat umur dan bangsa serta mengajak orang ramai mengibar Jalur Gemilang.

(Konvoi Merdeka Komuniti Keluarga Malaysia semarakkan sambutan Bulan Kebangsaan)

"Sepanjang konvoi, peserta singgah di rumah penduduk bagi memasang Jalur Gemilang," kata Asmaiza kepada wartawan di sini.Turut serta, Pengarah Jabatan Penerangan Negeri, Azrul Hassan.


Agong, Raja Permaisuri zahir ucapan tahniah kepada dua atlet angkat berat negara

KUALA LUMPUR, 31 Julai - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan tahniah kepada dua atlet angkat berat lelaki negara yang masing-masing berjaya menyumbang pingat emas dan rekod baharu di Sukan Komanwel Birmingham 2022, semalam.Turut menzahirkan ucapan tahniah Raja Permaisuri Agong Tunku Hajah Azizah Aminah Maimunah Iskandariah.Ucapan tahniah Seri Paduka berdua dikongsi menerusi laman Facebook rasmi Istana Negara hari ini.Atlet angkat berat Mohamad Aniq Kasdan, 20,  meraih pingat emas pertama negara semalam selepas mengungguli kategori 55 kilogram (kg) lelaki dengan angkatan bebanan keseluruhan 249kg.Atlet berasal dari Segamat, Johor itu turut berjaya mencatatkan rekod baharu Sukan Komanwel selepas melakukan angkatan snatch 107kg dan clean & jerk 142kg.

(Mohd Aniq Kasdan berjaya dengan angkatan keseluruhan 249kg untuk meraih pingat emas dalam kategori 55kg lelaki/ FB Olympic Council of Malaysia)

Pingat emas kedua negara pula disumbangkan oleh Muhamad Aznil Bidin menerusi acara angkat berat kategori 61kg lelaki, dengan angkatan bebanan keseluruhan 285kg selepas berjaya melakukan angkatan snatch 127kg dan 158kg bagi clean & jerk, sekali gus mencatat rekod baharu temasya itu.Kejayaan tersebut juga membuktikan kehebatan atlet kelahiran Kedah berusia 28 tahun itu mempertahankan gelaran yang dimenangi pada edisi 2018 di Gold Coast, Australia.- BERNAMA

(Aznil Bidin melakukan angkatan cemerlang dalam angkat berat kategori 61kg di Sukan Komanwel Birmingham/ AFP)


Tempoh pemeriksaan Puspakom bagi kenderaan perdagangan kekal 6 bulan

JOHOR BAHRU, 31 Julai- Kementerian Pengangkutan tidak bercadang memendekkan tempoh pemeriksaan di Puspakom bagi lori perdagangan sebagai inisiatif mencegah kemalangan membabitkan kenderaan berat itu. Menterinya, Datuk Seri Dr Wee Ka Siong berkata faktor utama kemalangan ialah muatan berat, selain pemandu yang tidak mematuhi undang-undang jalan raya. Pada masa ini, lori perdagangan perlu membuat pemeriksaan di Puspakom setiap enam bulan. "Kerana ada kemalangan kita kata kerapkan pemeriksaan. Terlalu kerap pun ada masalah juga, sebab kita mesti ada justifikasi, kita tidak mahu kerana satu insiden semata-mata kita macam ini, masalahnya bukan di sini masalahnya ialah muatan lebih," kata Ka Siong selepas hadir Majlis Penyerahan Watikah Pelantikan dan Ikrar Angkat Sumpah Ketua Masyarakat Cina Negeri Johor di Kota Iskandar, di sini.

(Datuk Seri Dr Wee Ka Siong berucap pada Majlis Penyerahan Watikah Pelantikan dan Ikrar Angkat Sumpah Ketua Masyarakat Cina Negeri Johor di Kota Iskandar, Johor Bahru)

Pada majlis itu, seramai 120 ketua masyarakat Cina menerima watikah pelantikan, seterusnya menjadi ejen masyarakat dengan kerajaan negeri. Mereka dipilih menerusi temu duga bagi memastikan tanggungjawab untuk masyarakat benar-benar dilaksanakan.


Kebakaran: Pekerja asing warga Bangladesh melecur, tidak sempat selamatkan diri

KLANG, 31 Julai- Seorang lelaki Bangladesh dikejarkan ke hospital akibat melecur selepas kediamannya terbakar.Kejadian turut mengakibatkan kerosakan 50 peratus terhadap premis terbabit.Menurut Pengarah Bomba Selangor, Norazam Khamis insiden berlaku di Pelabuhan Klang, Selangor pagi tadi."Kejadian melibatkan sebuah rumah kedai yang dijadikan rumah pekerja asing dan mangsa yang melecur berusia 45 tahun itu cedera selepas tidak sempat menyelamatkan diri," katanya.Bagaimanapun mangsa telah diberi rawatan awal sebelum diserahkan kepada pihak ambulans.Punca sebenar dan jumlah kerugian sedang disiasat.

(Kejadian mengakibatkan kerosakan 50 peratus terhadap rumah kedai terbabit)


Sultan Ibrahim ucap tahniah kepada Mohd Aniq raih pingat emas pertama negara

(FOTO FB Sultan Ibrahim Sultan Iskandar)

JOHOR BAHRU, 31 Julai- Sultan Johor Sultan Ibrahim Almarhum Sultan Iskandar hari ini melahirkan rasa bangga serta menzahirkan ucapan tahniah kepada Mohd Aniq Kasdan yang berjaya menyumbang pingat emas pertama bagi kontinjen negara di Sukan Komanwel Birmingham 2022, semalam.Atlet angkat berat negara yang berasal dari Segamat, Johor, berjaya meraih tempat pertama bagi kategori 55 kilogram (kg) lelaki dengan angkatan bebanan keseluruhan 249kg selepas berjaya melakukan angkatan snatch 107kg dan clean & jerk 142kg.Mohd Aniq, 20, turut berjaya mencatatkan rekod baharu Sukan Komanwel. “Anda menjadi kebanggaan kami semua. Semoga terus berusaha mencapai kejayaan,” titah baginda menerusi satu hantaran di Facebook rasmi baginda.- BERNAMA

Aksi atlet angkat berat, Mohamad Aniq Kasdan ketika melakukan angkatan bagi kategori 55kg pada Sukan Komanwel 2022 di NEC Birmingham/ REUTERS)


111 jemaah haji mangsa penipuan saman agensi pelancongan

Mohd Hanif Mohd salleh (kiri) salah seorang mangsa dan Haji Muhammad Nazrin Mohd Seth (kanan) peguam

BANGI, 31 Julai- 111 jemaah haji yang menjadi mangsa penipuan sebuah agensi pelancongan tempatan telah memfailkan saman sivil menerusi Tetuan Toriq Seth And Partner.Menurut peguam yang dilantik, Muhammad Nazrin Mohd Seth, mereka mengalami kerugian lebih RM3 juta dan sehingga kini masih belum menerima sebarang bayaran daripada pihak terbabit.Pihak berkuasa terutama Kementerian Pelancongan, Seni dan Budaya serta Polis Diraja Malaysia (PDRM) diharap turut mengambil tindakan pantas bagi membantu menyelesaikan isu tersebut.

(Kesemua mereka dijanjikan visa furada untuk menunaikan haji tanpa perlu melalui Lembaga Tabung Haji)

Sebelum ini, 380 jemaah haji Malaysia dilaporkan terkandas di KLIA dipercayai menjadi mangsa penipuan sebuah agensi pelancongan tempatan.Kesemua mereka dijanjikan visa furada untuk menunaikan haji tanpa perlu melalui Lembaga Tabung Haji (TH).


Gempa bumi sederhana landa Nepal

PETALING JAYA, 31 Julai- Satu gempa bumi sederhana berukuran 5.0 pada skala Richter telah berlaku di Nepal, 10.28 pagi tadi.Menurut kenyataan Jabatan Meteorologi Malaysia gempa berpusat di 27.3 darjah Utara 86.9 darjah Timur dengan kedalaman 10 kilometer iaitu 257 kilometer Barat Laut dari Dinajpur, Bangladesh."Penilaian awal MetMalaysia mendapati tiada ancaman tsunami kepada Malaysia," menurut kenyataan itu.

(Gempa bumi sederhana landa Nepal/Met Malaysia)


Sultan Sallehuddin berkenan berangkat ke Sambutan Hari Pahlawan 2022 negeri Kedah

ALOR SETAR, 31 Julai- Sultan Kedah, Al Aminul Karim Sultan Sallehuddin Almarhum Sultan Badlishah berkenaan berangkat ke Istiadat Perbarisan dan Sambutan Hari Pahlawan peringkat Negeri Kedah 2022 hari ini.Istiadat itu berlangsung di Tugu Peringatan, Alor Setar.Turut berangkat sama, Raja Muda Kedah, Tengku Sarafuddin Badlishah Sultan Sallehuddin dan Tunku Mahkota Kedah, Tunku Shazuddin Ariff Sultan Sallehuddin.Sebaik tiba, baginda berkenaan memeriksa kawalan kehormatan terdiri daripada 103 anggota dari Batalion ke 6, Rejimen Askar Malayu Di Raja (RAMD) diketuai Mejar Muhammad Firdaus Zainuddin.Kemuncak acara adalah istiadat kalungan bunga di Tugu Peringkatan yang disempurnakan baginda Sultan Sallehuddin.

(Istiadat kalungan bunga di Tugu Peringkatan)

Deklamasi sajak bertajuk ' Pahlawan' disampaikan oleh DSP Azizi Ahmad turut menyerikan upacara sambutan.Hari Pahlawan kali ini disertai enam kontinjen iaitu Tentera Darat Malaysia (TDM), Tentera Laut DiRaja Malaysia (TLDM) Tentera Udara DiRaja Malaysia (TUDM) , Polis DiRaja Malaysia (PDRM), Angkatan Pertahanan Awam Malaysia (APM) serta Persatuan Veteran Angkatan Tentera Malaysia ( PVATM).


Sultan Nazrin berkenan berangkat ke Sambutan Hari Pahlawan 2022 negeri Perak

Sultan Nazrin Shah berkenan memeriksa perbarisan kawalan kehormat pada Sambutan Hari Pahlawan Tahun 2022 Negeri Perak Darul Ridzuan di Bangunan Perak Darul Ridzuan hari ini/ BERNAMA)

IPOH, 31 Julai - Sultan Perak, Sultan Nazrin Shah berkenan menghadiri Sambutan Hari Pahlawan Tahun 2022 Negeri Perak di Dataran Bangunan Perak Darul Ridzuan hari ini.Ketibaan baginda pada pukul 9 pagi diiringi Raja Muda Perak Raja Jaafar Raja Muda Musa dan Raja Dihilir Perak Raja Iskandar Dzulkarnain Sultan Idris Shah.Turut hadir, Menteri Besar Datuk Seri Saarani Mohamad dan Ketua Polis Perak Datuk Mior Faridalathrash Wahid.Majlis dimulakan dengan nyanyian lagu kebesaran negeri Perak diikuti pemeriksaan kawalan kehormatan oleh Sultan Nazrin yang terdiri daripada tiga pegawai kanan dan 102 pegawai rendah polis dari Batalion 1 Pasukan Gerakan Am dipimpin DSP Md Shazni Md Shariff selaku pegawai baris manakala pegawai pembawa panji-panji adalah Insp Mohd Izar Ramli.Sebaik kawalan kehormatan selesai, tiupan Paluan Akhir dimainkan dan Jalur Gemilang kemudian diturunkan.Majlis kemudian diteruskan dengan bacaan doa khas Hari Pahlawan oleh ASP Mohd Mahyuddin Mohd Mokhtar dari Ibu Pejabat Polis Daerah Ipoh dan diikuti deklamasi sajak bertajuk Pahlawanku yang dideklamasikan oleh ASP Ahirrudin Mat Saad yang juga pegawai dari Pusat Latihan Pasukan Gerakan Am.

(Deklamasi sajak bertajuk Pahlawanku yang dideklamasikan ASP Ahirrudin Mat Saad/ FB Penerangan Perak Page)

Sebaik selesai, tiupan rouse kemudian dimainkan dan Jalur Gemilang dinaikkan semula diikuti lagu kebesaran negeri Perak sebelum kawalan kehormatan keluar perbarisan menandakan penamat upacara.Sultan Nazrin kemudian berkenan berangkat ke Majlis Santapan dan menyaksikan beberapa persembahan nyanyian dan pentomen di Dewan Bankuet sebelum berangkat pulang.- BERNAMA


KUALA LUMPUR, 30 Julai- Polis Diraja Malaysia (PDRM) buat julung kali mengadakan program Road March bersempena Peringatan Hari Polis ke-215 Tahun 2022.Program itu yang dirasmikan Ketua Polis Negara Tan Sri Acryl Sani Abdullah Sani, diadakan di Dataran Merdeka Kuala Lumpur bermula pukul 7.00 pagi hingga 6.00 petang.Objektif program ialah memberi peluang kepada pengunjung melihat kecekapan dan aset PDRM dengan lebih dekat.Pelbagai pengisian menarik disediakan seperti pameran jabatan-jabatan PDRM, aksi payung terjun VAT 69 Komando, perarakan berkuda, unit anjing pengesan K9 dan aksi unit Tiger Platoon.Turut menjadi perhatian orang ramai, kaunter bayaran saman PDRM yang menawarkan diskaun sehingga 50%.

(Road March bersempena Peringatan Hari Polis ke-215)

Setiausaha PDRM Datuk Noorsiah Mohd Saaduddin dalam kenyataan berkata program sebegini memberi kelainan dalam kalendar sambutan Peringatan Hari Polis tahun ini sebagai antara usaha PDRM mendekati masyarakat selari dengan tema "Polis dan Masyarakat berpisah tiada".Karnival mini juga diadakan dengan pelbagai aktiviti menarik bersempena pelancaran Bulan Kebangsaan dan Kibar Jalur Gemilang 2022 peringkat Wilayah Persekutuan Kuala Lumpur.Program melibatkan kerjasama strategik dengan Dewan Bandaraya Kuala Lumpur (DBKL) dan Jabatan Penerangan.


Pelihara keharmonian negara, agama bukan bahan gurauan

KUALA LUMPUR, 30 Julai- Agama tidak patut dijadikan bahan jenaka atau gurau senda biarpun atas nama kebebasan bersuara.

Penganalisis Keselamatan dan Politik, Pusat Pengajian Perang Saraf Media dan Informasi Universiti Teknologi Mara (UiTM), Dr Noor Nirwandy Mat Noordin menegaskan, keselamatan dan keharmonian negara mesti terus dipelihara.

Ke arah itu, rakyat Malaysia perlu memastikan kesepaduan nasional, perpaduan kaum dan kedaulatan agama Islam sentiasa dijaga dengan baik. "Kita mahukan kesemua rakyat hidup dalam berbilang kaum dengan cukup baik dan keharmonian. Inilah salah satu teras yang baginda mahukan dalam negara berdasarkan dasar keselamatan negara teras kesepaduan nasional dan dipelihara dengan asas Perlembagaan Persekutuan dan prinsip Rukun Negara," kata beliau.

Manakala bagi Felo Utama Institut Kajian Etnik (KITA) Universiti Kebangsaan Malaysia (UKM), Profesor Emeritus Datuk Dr Teo Kok Seong, menghina sesebuah agama boleh mencetuskan konflik.

"Walaupun kenyataan yang menghina dan mempersendakan agama ini, kebanyakan masanya mahu dilihat sebagai kebebasan bersuara dan kenyataan adil dan munasabah ia sebenarnya bentuk bahasa yang tidak baik sudah tentu yang jelek. Tetapi lebih penting lagi bahasa demikian mempunyai risiko konflik ataupun ia sebenarnya pemangkin kepada pertentangan," katanya.

(Profesor Emeritus Datuk Dr Teo Kok Seong berkata menghina sesebuah agama boleh mencetuskan konflik)

Semalam, Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menitahkan rakyat supaya jangan sesekali memperkecil, menghina dan mempersenda agama semata-mata atas nama kebebasan bersuara.


JELI, 30 Julai- Daerah Jeli dilihat berpotensi menjadi tarikan pelancongan antara dua negara, menurut Timbalan Gabenor Narathiwat, Patimoh Sadiyamu.Ini memandangkan kedudukannya di sempadan negara selain mempunyai landskap dan kedudukan geografi berbukit bukau selain udara yang segar amat sesuai untuk eko pelancongan.  Katanya, kehadiran seramai lebih seribu pengayuh basikal dari pelbagai latar belakang sempena Program Kayuhan Muhibah Thailand-Malaysia di Jeli mampu membuka pintu pelancongan dua negara dan diharap dapat merancakkan semula aktiviti ekonomi selepas dilanda COVID 19.  "Saya percaya dengan kehadiran 1,500 yang datang sini akan dapat membuka pintu masuk pelancongan menghubungkan Thailand dan Malaysia di Jeli, selepas ini akan ramai lagi yang akan datang mungkin hendak berjumpa sendiri dan bercakap dengan YB Dato' Sri Mustapa Mohamed, jadi kita sama sama menyokong perkara tersebut." kata Patimoh Program Kayuhan Muhibah Thailand-Malaysia di sini.

(Patimoh pada Program Kayuhan Muhibah Thailand-Malaysia berkata Daerah Jeli berpotensi menjadi tarikan pelancongan)

Dalam perkembangan lain, beliau turut menggesa agar pembinaan jambatan kedua Rantau Panjang-Sungai Golok disegerakan bagi merancakkan lagi aktiviti ekonomi Thailand dan Malaysia.  Katanya,pembinaannya tidak boleh terus ditangguhkan kerana pergerakan rakyat sudah bebas selepas COVID-19 dan semua sektor ekonomi perlu dirancakkan.


Dr Safari Elis tokoh Maal Hijrah 2022 Pulau Pinang

(Dr Safari menerima hadiah wang tunai bernilai RM10,000, sijil penghargaan dan trofi)

SEBERANG PERAI SELATAN, 30 Julai- Dr Safari Elis dinobatkan sebagai tokoh Maal Hijrah 2022 bagi peringkat negeri Pulau Pinang.  Beliau yang bertugas sebagai pakar kardiologi di Hospital Seberang Jaya turut giat menjalankan kuliah agama di masjid dan surau sekitar negeri tersebut. Menurutnya, beliau sangat bersyukur dengan anugerah yang diterima dan berharap beliau akan terus memberi manfaat kepada orang ramai.  Dr Safari, 56 tahun, bukan sahaja giat dengan aktiviti kuliah di masjid malah turut aktif memberi kesedaran berkenaan kesihatan jantung menerusi platform media sosial.

(Dr Safari sangat bersyukur dengan anugerah yang diterima dan berharap beliau akan terus memberi manfaat kepada orang ramai)

"Dan dengan anugerah yang diberikan, saya rasa tanggungjawab saya menjadi lebih berat dan saya menerima anugerah ini untuk diri saya supaya menjadi lebih baik dan saya dapat berkhidmat kepada masyarakat," katanya ketika di temu bual wartawan di sini. Beliau menerima hadiah wang tunai bernilai RM10,000, sijil penghargaan dan trofi.  Majlis yang berlangsung di Masjid Daerah Seberang Perai Selatan semalam turut dihadiri Yang di-Pertua Negeri Pulau Pinang, Tun Ahmad Fuzi Abdul Razak.


Thailand turut pantau penyeludupan masuk minyak masak bersubsidi Malaysia

JELI, 30 Julai- Kerajaan Thailand turut membuat pemantauan berhubung penyeludupan masuk minyak masak bersubsidi negara yang aktif sejak kebelakangan ini. Menurut Timbalan Gabenor Narathiwat, Patimoh Sadiyamu, minyak masak bersubsidi Malaysia dilihat dijual di premis perniagaan terutama yang berhampiran sempadan negara. Beliau berkata peniaga sepatutnya akur dengan dasar kerajaan sama ada Malaysia atau Thailand yang tidak membenarkan kemasukan barangan subsidi dari negara jiran.  "Bagi mengatasi isu ini kedua-dua negara perlu mengadakan perbincangan di peringkat kerajaan mengenai dasar berkaitan. Pihak peniaga pula perlu mematuhi semua dasar yang ditetapkan. Bukan hanya yang melibatkan minyak masak," kata Patimoh selepas program Thailand-Malaysia Bike for The King 2022, di sini

(Patimoh Sadiyamu ditemu bual selepas program Thailand-Malaysia Bike for The King 2022)

Katanya, kerajaan Malaysia dan Thailand juga perlu meningkatkan penguatkuasaan undang-undang agar dapat dipatuhi rakyat kedua-dua negara.  Terdahulu, beliau menghadirj Program Kayuhan Muhibah Thailand-Malaysia yang menghimpunkan 2,000 pengayuh dari dua negara sejauh 20 kilometer yang bermula dari Kompleks Kastam, Imigresen, Kuarantin dan Keselamatan (ICQS) Bukit Bunga ke Masjid Sultan Muhammad I Jajahan Jeli.  Hadir sama,Setiausaha Politik Menteri di Jabatan Perdana Menteri (Ekonomi), Zahari Kechik dan Pengarah Pejabat Pelancongan dan Kebudayaan Malaysia (MOTAC) Kelantan, Mohd Aidil Afizie Daud.


Program Skuad Waja, langkah mesra komuniti tangani isu keganasan terhadap wanita

SEPANG, 30 Julai- Program Skuad Waja, langkah pro aktif dan mesra komuniti ke arah menangani isu keganasan terhadap wanita.Pada masa sama, memperkasa keterlibatan wanita sebagai penggerak utama kesukarelawanan dalam komuniti, serta responden awal untuk bersama-sama menangani isu-isu yang berlaku dalam masyarakat. Menteri Pembangunan Wanita, Keluarga dan Masyarakat, Datuk Seri Rina Mohd Harun berkata pelaksanaan program berkenaan juga diyakini dapat membuktikan wujud sinergi yang baik di antara pihak kerajaan dengan komuniti.Ia khususnya dalam usaha menangani isu melibatkan keganasan, penderaan serta penindasan terhadap wanita."Jadi saya mengharapkan agar Skuad Waja ini akan menjadi mata dan telinga, akan menjadi wanita-wanita yang cekal, tabah dan juga membantu masyarakat yang lain dalam kita nak menunjukkan semangat prihatin kita kepada rakyat dan juga masyarakat khususnya."Kita tak sangka begitu ramai sekali yang menyambut untuk menjadi ahli Skuad Waja, ini menunjukkan kesedaran dan juga keprihatinan rakyat Malaysia khususnya wanita untuk membantu wanita yang lain," katanya.

Beliau ditemui media selepas melancarkan Program Semarak Skuad Waja Negeri Selangor 2022, di sini hari ini.Sehingga kini, lebih 323,000 orang telah mendaftar sebagai ahli Skuad Waja di seluruh negara.Sepuluh peratus antaranya melibatkan penyertaan kaum lelaki; memberi gambaran bahawa isu menangani keganasan terhadap wanita adalah isu bersama.